Санорин – medu.uz – Дорилар ҳақида маълумотлар ўзбек тилида\nHome Йўриқномалар Санорин\nПрепаратнинг савдо номи: Санорин\nТаъсир этувчи модда (ХПН): нафазолин\nДори шакли: назал томчилари (эмульсия) 0,1%.\n10 мл эмульсия қуйидагиларни сақлайди:\nфаол модда: 0,01 г нафазолин нитрати;\nёрдамчи моддалар: борат кислотаси, метилпарагидроксибензоат, цетил спирти, эвкалипт мойи, полисорбат 80, холестерин, суюқ парафин, этилендиамин, тозаланган сув.\nТаърифи: енгил силкитилувчи, оқ рангли эмульсия.\nФармакотерапевтик гуруҳи: ЛОР-аъзолари касалликларини даволаш учун препаратлар. Симпатомиметиклар.\nСанорин альфа2-адренорецепторларни тўғридан-тўғри рағбатлантирувчи симпатомиметик ҳисобланган нафазолин сақлайди. Қон томирларни торайтирувчи таъсири оқибатида шиш, гиперемия ва экссудация камайтиради. Бурун ичига қўлланганида буруннинг қўшимча бўшлиқларининг чиқарувчи йўлларини очилиши ва кенгайишига ва евстахий найларининг тозаланишига ёрдам беради.\nНафазолинни тақсимланиши, метаболизми ва чиқарилиши хақида маълумотлар номаълум. Маҳаллий қўлланганида қон томирларни торайтирувчи самараси 5-10 минут ўтгач юз беради ва 4 соатдан 6 соатгача давом этади. Тизимли қон оқимига сўрилиши ва тизимли таъсир кўрсатиши мумкин.\nриноскопия ўтказишни енгиллаштириш учун;\nбурундан қон кетишини тўхтатишни зарурати бўлганда қўлланади.\nБурун ичига: 1-3 томчи эмульсия ҳар бир бурун йўлига кунига 2-3 марта буюрилади. Қабул қилиш орасидаги интервал 4 соатдан кам бўлмаслиги керак.\nПрепарат 5 кундан кўп қўллаш мумкин эмас. Агар бурун орқали нафас енгиллашса, унда қўллашни олдинроқ тугатиш мумкин.\nПрепаратни такрорий қўллаш фақат бир неча кун ўтгандан кейин мумкин.\nТашхис мақсадида риноскопия ўтказишни енгиллаштириш учун препарат хар бир бурун йўлига 3-4 томчидан қўлланади.\nБурундан қон кетишида, хар бир бурун йўлига препарат билан хўлланган пахта тампон киритилади.\nТавсия қилинган дозаларда қўлланганида препарат одатда яхши ўзлаштирилади.\nКам ҳолларда бош оғриғи, тахикардия, қон босимини ошиши, бурун шиллиқ қаватида қуруқлик ва ачишиш хисси пайдо бўлиши мумкин.\nДавомли ва тез-тез қўллашда, 1 ҳафтадан ортиқ катталарда, ўрганиб қолиш кузатилиши мумкин, у томизилгандан кейин дархол бурун йўлларининг ўтказувчанлигини бузилиши ва шиллиқ қаватининг қуруқлиги билан намоён бўлади.\nкўз оғир касалликлари;\nсурункали ринит (атрофик тури);\nПрепаратни моноаминооксидаза (МАО) ингибиторлари билан бир вақтда ёки уларни қўллаш тугаганидан кейин 14 кун ўтмасдан олдин қўллаш мумкин эмас, чунки юрак ритмини бузилиши ва қон босимни ошиши юз бериши мумкин.\nЮрак-қон томир ва неврологик ножўя кўринишлар (гипертензия, аритмия, юрак уриши, бош оғриғи, бош айланиши, уйқучанлик ёки уйқусизлик) пайдо бўлиши мумкинлиги туфайли, препаратнинг юқори дозаларини қўллаётган пациентлар, кузатув остида бўлишлари керак.\nҲомиладор ва эмизувчи аёлларда препаратни қўллаш бўйича етарли маълумотлар йўқ, Шунинг учун уни эҳтиёткорлик билан ва фақат уни қўллашдан кутилаётган фойда, потенциал хавфдан юқори бўлган ҳолда қўллаш керак.\nСанорин транспорт воситаларини бошқариш ва диққатни юқори жамлашни талаб қилувчи фаолиятга таъсир кўрсатмайди.\nСимптомлари: таъсирчанлик, кўп терлаш, кучсизлик, тахикардия, артериал босимни ошиши. Кейинчалик уйқучанлик, тана ҳароратини пасайиши, брадикардия пайдо бўлиши мумкин.\nДаволаш: симптоматик. Махсус антидоти мавжуд эмас.\n10 мл дан препарат полиэтилен қалпоқчали SANO томчилагич ва биринчи очиш назорати ҳимоя тасмаси ва этикетка билан таъминланган жигарранг рангли шиша флаконда.\nҲар бир флакон қўллаш бўйича йўриқномаси билан картон қутига жойланган.\nЁруғликдан ҳимояланган жойда, +25оС дан юқори бўлмаган ҳароратда.\nМузлашдан ҳимоя қилинсин.


ОМОН БОБОНИНГ ДУОСИ | Haqiqat.uz\nОМОН БОБОНИНГ ДУОСИ\nШаҳрисабз шаҳар аҳоли бандлигига кўмаклашиш марказида бўлганимда марказ ходимларининг қизғин суҳбати устидан чиқдим.\n-Бу гал "Файзобод" маҳалласида истиқомат қилаётган Иккинчи жаҳон уруши қатнашчиси Омон ота Бобоев хонадонига борамиз,-деди марказ ходимларидан бири Абдуқаҳҳор Темиров.\n-Гапингизга қўшиламан. "Хотира ва қадрлаш куни" муносабати билан "Уч авлод учрашуви"ни ўтказишдан аввал отахон билан маслаҳатлашиб олсак яхши бўларди,-суҳбатга қўшилди жамоат ишларини ташкил қилиш шўъба мудири Сарвар Файзуллаев.\n-Бўладиган гапни айтдингиз-да,- деди марказ директори Обиджон Примов.-Журналист Шавкат аканинг келганликлари ҳам айни муддао бўлди...\nБиргаликда "Файзобод" маҳалласи томон йўл олдик. "Истиқлол" кўчаси 147-уй олдида тўхтаган автомашинадан тушар эканмиз, паст бўйли, истараси иссиқ, хушчақчақ отахон бизни қарши олиб, ичкарига бошлади.\nҲовлига разм соламиз. Ҳамма жой чиннидек топ-тоза. Гўзаллик бахш этиб турган баҳорий гуллар мўъжазгина ҳовлига кўрк бериб турибди.\n-Қани ичкарига марҳамат!-деди отахон қувончини яшира олмай.-Бир пиёла чой устидаги дилдан суҳбат яна ҳам завқли бўлади.\n-Чойни кейинги сафар ичамиз. Мана шу жойда суҳбат қилсак,-дедим қалин сояси тушиб турган дарахт остини кўрсатиб. Ҳамма рози бўлди.\n-Бизлар етти фарзандмиз,-суҳбатга қўшилди бобонинг кенжа фарзанди Малоҳат Бобоева.-Дадам барча обрў-эътиборни хўжаликда ишлаб топганлар. Бировнинг ҳаққига ҳиёнат қилмай, барчамизни ҳалол еб-ичириб, меҳнат қилишга ўргатдилар. Рахматли онам Ҳидоятбону доно аёл бўлиб, дадам билан жуда ҳам бахтли эдилар. Биз бундан қувонардик. Айни кексалик гаштини сураётган бир пайтларида 2013 йилда онамнинг вафотлари барчамизга ҳаётнинг кутилмаган зарбаси бўлди. Бундан айниқса дадам қанчалик изтироб чекканликлари соғликларига ҳам таъсир этмай қолмади. Уларни ёлғизлатиб қўймадик. Бир гал Ҳимоят, Сабоҳат, Ҳимматой, Ҳурматой опамлар келиб ҳол сўрашса, яна бир гал Нўъмонжон, Набижон акаларим келиб қанот бўлишди. Маҳаллага биркитилган патронаж ҳамширалари келиб соғликларини назорат қилиб туришади. Зарур дори-дармонлар билан таъминлаб, муолажа қилишади. Иккинчи жаҳон уруши қатнашчиси бўлган дадамга давлатимиз томонидан кўпгина имтиёзлар берилганлигидан хурсандмиз. Ишсизлигимни эътиборга олиб Шаҳрисабз шаҳар аҳоли бандлигига кўмаклашаш маркази ходимлари кўмаги билан ишли бўлдим. Дадамнинг парваришларига алоҳида эътибор қаратаяпман. Бунинг учун ташкилотчиларга рахмат...\nОмон Бобоев урушдан қайтгач, ишни яна хўжаликда давом эттирди. Пахта, ғалла, полиз-сабзавот маҳсулотлари етиштиришда фаол қатнашди. Пенсияга чиққач, дастурхон тўкинлигини таъминлаш учун томорқасида баҳолу-қудрат ишлаб, тажрибаларини фарзандларига ҳам ўргатди.\n1925 йилнинг 1 июнида туғилган Омон бобо Бобоев шу йилнинг ёзида 96 ёшни қаршилайдилар. Давлатимиз ғамхўрлигидан миннатдор эканликларини таъкидлайди. Ўзбекистон Республикаси Президенининг "Иккинчи жаҳон уруши қатнашчиларини рағбатлантириш тўғрисида"ги Фармони ҳамда "Хотира ва қадрлаш кунига тайёргарлик кўриш ва уни ўтказиш чора-тадбирлари тўғрисида"ги қарори суронли жангларда қатнашган Омон бобо Бобоев сингари собиқ жангчиларимизга кўрсатилган ғамхўрликнинг ёрқин ифодасидир. Қарорда таъкидланганидек, "Хотира бор экан-миллат барҳаёт", "Эътибор ва ғамхўрлик-инсоний бурч". Ана шу шиорлар остида ташкил этилаётган "Уч авлод учрашув"лари ҳам албатта ёшларга ибрат бўлиши шубҳасиз.\nҚисқа ва самимий суҳбатдан диллари қувончга тўлган Омон ота Бобоев билан хайрлашар эканмиз, қўлларини дуога очиб юртимизга тинчлик ва хотиржамлик, барчага тани сиҳатлик, Юртбошимизга узоқ умр тиладилар. Зеро, оталар дуоси элни асрайди.\nСуратларда: Омон бобо Бобоев.


Меҳнат дафтарчамга ушбу иш жойимдаги ишлаган давримни қайд эта оламанми? Ахир бошқа ерда ишламайман! Шу саволимга асосли аниқ жавоб берсангиз илтимос!\nМен бир корхонада шартномга асосан 3 ойдан буён ишлайман. Бошқа ерда ишламайман. Ушбу ишлаган жойимда ойлик иш хақимдан ҳар ой солиқ ва бошқа мажбурий тўловларни тўлаб боряпман. Меҳнат дафтарчамга ушбу иш жойимдаги ишлаган давримни қайд эта оламанми? Ахир бошқа ерда ишламайман! Меҳнат дафтарим бўш қолишини истамайман.\nҲа, сизнинг меҳнат дафтарчангизга корхонада 3 ой мобайнида ишлаганингиз тўғрисидаги маълумотларни киритишлари юзасидан ҳуқуққа эгасиз. Бундан ташқари бу Сизнинг иш берувчингизнинг мажбуриятидир.\nМеҳнат кодексининг (кейинги ўринларда – МК) 81-моддаси иккинчи қисмига ва Меҳнат дафтарчаларини юритиш тартиби тўғрисида йўриқноманинг (АВ томонидан 29.01.1998 йилда 402-сон билан рўйхатдан ўтказилган) 1.1-бандига мувофиқ иш берувчи мулкчилик ва хўжалик юритиш шаклидан қатъи назар корхонада 5 кундан ортиқ ишлаган барча ходимларга меҳнат дафтарчасини тутиши шарт, ўриндошлик асосида ишловчилар бундан мустасно. Меҳнат дафтарчасига ишга қабул қилиш, бошқа доимий ишга ўтказиш ва меҳнат шартномасини бекор қилиш тўғрисидаги маълумотлар ёзилади, бунда меҳнат шартномасини бекор қилиш асослари (сабаблари) меҳнат дафтарчасига ёзилмайди (МКнинг 81-моддаси учинчи қисми).\nБироқ Сиз иш берувчи томонидан Сизнинг ишингиз тўғрисидаги маълумотлар ёзилмаганлиги сабабларини билиб олишингиз лозим. Эҳтимол Сизни фуқаролик-ҳуқуқий тусдаги шартномага (меҳнат келишуви) асосан ишга қабул қилишгандир. Меҳнат келишувига асосан иш Фуқаролик кодекси (37, 38 боблар) билан тартибга солинади. Меҳнат келишуви бўйича муносабатлар фақат фуқаролик-ҳуқуқий тусга эгалигини ва ўзида қандайдир меҳнат муносабатлари вужудга келишини кўзда тутмаслигини инобатга олиб, мазкур ҳолатда ходимнинг меҳнат дафтарчасига ташкилотда ишланган давр тўғрисидаги маълумотларни ёзиш мажбурияти иш берувчида вужудга келмайди.


762 Зааминский Центр содействия занятости 28/09/2018 14/10/2018 0\n“___” ______ 2018 йил\t_____-сон\tЗомин шаҳар\n2017 йил 5 декабрдаги 965-сонли қарори билан тасдиқланган “Ижтимоий муҳофазага муҳтож, иш топишда қийналаётган ва меҳнат бозорида тенг шартларда рақобатлаша олмайдиган шахсларни ишга жойлаштириш учун иш ўринларининг энг кам сонини белгилаш тўғрисида”ги Низомга асосан Зомин туман корхона ва ташкилотларда 2019 йил мобайнида ижтимоий муҳофазага муҳтож ва иш топишда қийналаётган шахсларни ишга жойлаштириш учун иш ўринларини банд қилиб қўйиш мақсадида\n1. Ўзбекистон Республикаси “Аҳолини иш билан таъминлаш тўғрисида”ги Қонунининг 17-моддасига, “Ижтимоий муҳофазага муҳтож, иш топишда қийналаётган ва меҳнат бозорида тенг шартларда рақобатлаша олмайдиган шахсларни ишга жойлаштириш учун иш ўринларининг энг кам сонини белгилаш тўғрисида”ги Низомга асосан, 20 нафардан кўпни ташкил этадиган корхона, ташкилот ва муассасаларда ходимларнинг рўйхатдаги ўртача сонининг 10 фоиз миқдоригача, (шу жумладан, ногиронлар учун 3 фоиз) жами 148 та квота иш ўринлари белгилаш иловага мувофиқ тасдиқлансин.\n2. Вазирлар Маҳкамасининг 2017 йил 5 декабрдаги 965-сонли қарори билан тасдиқланган “Ижтимоий муҳофазага муҳтож, иш топишда қийналаётган ва меҳнат бозорида тенг шартларда рақобатлаша олмайдиган шахсларни ишга жойлаштириш учун иш ўринларининг энг кам сонини белгилаш тўғрисида”ги Низомга асосан ги Низомнинг 9-бандига мувофиқ, корхона ва ташкилотларда жорий йилда ишга жойлаштириб бўлинган шахслар иш ўринлари 2019 йил учун банд қилиб қўйиладиган иш ўринлари сонини белгилашда ҳисобга олинсин.\n- ўн тўрт ёшгача болалари бўлган ва ногирон болалари бўлган ёлғиз ва кўп болали ота-оналар учун 7 фоиз (54 киши);\n- умумий ўрта ва ўрта махсус, касб-ҳунар таълими муассасаларини тамомлаган ёшлар, шунингдек, олий таълим муассасаларининг давлат грантлари бўйича таълим олган битирувчилари 10 фоиз (54 киши);\n- сафарбарлик чақируви заҳирасида хизматни ўтаган ва Ўзбекистон Республикаси Қуролли Кучлари сафларидан муддатли ҳарбий хизматдан бўшатилган шахслар 7 фоиз (9 киши);\n- ногиронлар учун 3 фоиз (6 киши);\n- пенсияолди ёшидаги шахслар учун 7 фоиз (9 киши);\n- жазони ижро этиш муассасаларидан озод қилинган ёки суднинг қарорига кўра тиббий тусдаги мажбурлов чоралари қўлланилишидан озод қилинган шахслар, 7 фоиз (13 киши);\n- одам савдоси қурбонлари учун 7 фоиз (3 киши)\n7. Ушбу қарор ижросини бажармаган ташкилот ва муассаса раҳбарларига нисбатан қонун ҳужжатларида белгиланган тартибда маъмурий жавобгарликка тортилиши ҳақида огоҳлантирилади.\n10. туман бандликка кўмаклашиш маркази бир хафта муддатда ушбу қарорнинг иловасида кўрсатилган ташкилот ва муассаса раҳбарлари эътиборига етказсин ва мазкур қарорнинг бажарилиши устидан назоратни таъминласин.\n12. Мазкур қарорнинг ижросини назорат қилиш туман ҳокимининг биринчи ўринбосари Ш.Жўраев ва туман Бандликка кўмаклашиш маркази бошлиғи О.Алимқуловлар зиммасига юклатилсин.


Саудия Арабистонида кучли сув тошӄини рўй берди. 30 одам ӄурбон бўлди.\nСув тошӄини уйларни бузиб,коммуникация тармоӄларини издан чиӄарди.\nФалокатдан мамлакатнинг жанубий вилоятлари ва Қизил денгиз соҳиллари кўпроӄ зиён кўрди.\nСаудия Арабистонида сахро иӄлими бўлса-да, бир ӄатор минтаӄаларга кучли ёмғир ёғаяпти.


ХАЛҚ ДЕПУТАТЛАРИ ВИЛОЯТ КЕНГАШИНИНГ СЕССИЯСИ | Хабарлар | Самарқанд вилояти ҳокимлиги\n2018 йилнинг дастлабки сессиясида депутатлар Ҳаракатлар стратегиясини Фаол тадбиркорлик, инновацион ғоялар ва технологияларни қўллаб-қувватлаш йилида амалга оширишга оид Давлат дастури лойиҳасини муҳокама этишди.\nЎзаро мулоқотлар чоғида мутахассислар ва аҳолидан тушган ҳамда шаҳар ва туманлар кенгашлари тавсия этган таклифлар мазмун-моҳиятини вилоят адлия бошқармаси бошлиғи Акрам Халилов ўз маърузасида шарҳлаб берди.\nТаъкидландики, таклифлар салмоғи юртдошларимизда мамлакат тақдири учун масъулият ошиб бораётганини кўрсатяпти. Жумладан, давлат бошқарувининг таркибий қисми бўлган назорат фаолиятида очиқликни таъминлаш, бу борада ОАВ билан ҳамкорликни кучайтириш, кадрларни танлаш ва жой-жойига қўйишда қатъий мезонларга риоя этилувчи тизимни шакллантириш, жамоатчилик назорати салоҳиятини ошириш, маҳаллалардаги мулоқотлар мавзу доирасини кенгайтириш борасидаги таклифлар эътиборга молик.\n- 39 банддан иборат таклифларнинг ҳар бири ҳақида шундай дейиш мумкин, - деди сессияга раислик қилган вилоят ҳокими Т.Жўраев. – Ижросини тўла таъминлаш мақсадида ҳар бир таклиф юзасидан аллақачон йўл хариталари ҳам тайёрланмоқда. Унда ҳар бир ҳаракатнинг молиявий асоси, масъул шахс жавобгарлиги, ижро муддати аниқ кўрсатилмоқда.\nВилоят Кенгаши депутати Ўктам Саидмуродов ўз чиқишида иқтисодий лойиҳалар ижросида жамоатчилик назоратини кучайтириш, очиқликни таъминлаш чоралари хусусида гапирди.\n- Ҳар бир депутат ўз сайлов округида аҳолини шу ҳудуддаги ўзгаришлар, лойиҳалар, кутилаётган самаралардан хабардор қилиб бориши зарур, - деди у.\nСессияда Олий Мажлис Қонунчилик палатаси спикери ўринбосари Сарвар Отамуродов сўзга чиқди.\n- Вилоятдан сайланган депутатлар билан бирга барча шаҳар ва туманларда аҳолидан тушаётган таклифларни ўрганяпмиз, - деди нотиқ. – Хусусан, фуқароларнинг ўзини ўзи бошқариш органлари қонуний талабларини бажармаганлик учун Маъмурий жавобгарлик тўғрисидаги кодексга ўзгартиш ва қўшимчалар киритиш бўйича берилган таклифлар таҳсинга сазовор. Шунингдек, сиёсий-ҳуқуқий маданиятни, маънавиятни эса ахлоқий тарбия негизида кучайтириш борасида ҳам арзирли таклифлар билдирилган. Бу ишни давом эттириш муҳим.\nСессияда вилоят соғлиқни сақлаш бошқармаси бошлиғи Азиз Жўраевнинг тиббиёт муассасалари фаолиятининг самарадорлиги юзасидан ахбороти ҳам қизғин муҳокама этилди.\nТаъкидландики, давлатимиз раҳбарининг кўрсатмаларига биноан тиббий хизмат тизими аҳолига қулайлик яратиш мақсадида қайта ташкил этилмоқда. Шу сабабли оилавий поликлиника ва ҚВПларга аҳолининг профилактика мақсадидаги қатнови йил давомида 34 фоиздан 42 фоизга ошган. Тез тиббий ёрдамнинг чақирув манзилига кечикиб бориши 60 фоизга камайган. Бу бригадани молиявий таъминлаш 2 бараварга, дори воситаси билан таъминлаш эса 2,5 бараварга кўпайтирилган.\nБир қатор мураккаб операция ва муолажалар бевосита вилоятдаги ихтисослашган тиббиёт муассасаларида амалга оширилмоқда.\n- Скрининг маркази фаолиятида ўзгариш сезилмаяпти. Мисол учун, ўтган йилнинг ўзида қишлоғимизда 10 нафар бола хасталик билан туғилди.\n- Мана шу масалада бизга депутатларнинг, ҳукуматнинг ёрдами зарур. Биздаги скрининг маркази туғма хасталикларни тўла аниқлашга мослаштирилмаган. Бундай ускуна жуда қиммат туради ва у бизда йўқ. Туғма хасталикларнинг асосий сабаби қариндошлар ўртасидаги никоҳ ва ҳомиладор аёл томонидан ўз саломатлигига бефарқ қараш туфайлидир. Аҳоли ўртасида бу борада тарғибот ишларини кучайтириш зарур.\n- Соғлиқни сақлаш вазирлиги ташаббуси билан вилоятдаги бир қатор ихтисослашган тиббиёт муассасаларига пойтахтдан малакали мутахассислар раҳбар этиб тайинланди. Уларнинг асосий вазифаси ўз йўналишида вилоятимизда тажриба мактаби яратишдир. Уларнинг фаолияти натижасидан жамоатчиликни хабардор этиб туриш лозим.\nТ.Жўраев, вилоят ҳокими:\n- Тиббиёт институтимиз бўлатуриб, вилоятда айрим тор соҳа мутахассисларининг етишмаслиги яхши эмас. Бошқарма Қонунчилик палатаси, Олий ва ўрта-махсус таълим вазирлигига тиббиёт институтларида олти йил давомида мутахассислик дипломини бериш тизими юзасидан таклиф бериши зарур. Олти йил ўқигандан кейин ҳам аниқ умумий профилдаги врач дипломи берилмаслиги кўп жойда мутахассислар етишмаслигига сабаб бўлаётир.\n- Мен депутатларнинг масалага бефарқ эмаслигидан хурсанд бўлдим. Шу ўринда пойтахтдан амалий ёрдам учун ташриф буюраётган шифокорлар фаолиятига тўхталмоқчиман. Давлатимиз раҳбари улар олдига олис қишлоқларга бориш, аҳоли тиббий маданиятини ошириш, аниқланган беморни ўша жойда, агар зарур бўлса, Тошкентга олиб бориб, даволаш вазифасини қўйган. Бу ишни туман марказидагина ўтказиш маъқул эмас. Депутатлар, ҳокимликлар, соғлиқни сақлаш бошқармаси бу ҳолатни назорат қилиши керак.\n- Соҳага давлат томонидан жуда катта маблағ ажратиляпти. Аммо тиббий хизмат сифатида шифокорнинг ўрни катта. Биз, депутатлар, жамоатчилик улар фаолиятини назорат қилиш, масъулиятини кучайтириш баробарида маҳаллаларда тиббий маданиятни юксалтиришга ҳисса қўшишимиз лозим. Токи ҳар бир фуқаро ўз саломатлиги учун ҳаракат қилсин.\nМ. Бобоёров, “Маҳалла” жамоат фонди вилоят бўлими раҳбари, депутат:\n- Маҳалла фаолларининг тиббиёт муассасалари фаолиятини назорат қилиши механизми яратилди. Уларнинг ҳисоботлари энди мунтазам эшитилади. Ўтган йиғилишларда битта ҚВП раҳбари фаолияти қониқарсиз деб топилди.\nШундан сўнг депутатлар Президент Ш.Мирзиёевнинг Олий Мажлисга Мурожаатномаси асосида Сенат Кенгаши томонидан “Ўзбекистон Республикаси Олий Мажлиси Сенати аъзоларини ва халқ депутатлари маҳаллий кенгашлари депутатларини маънавий ва моддий рағбатлантириш тизимини жорий этиш ҳақида”ги Қарорини муҳокама қилдилар.\nТаъкидландики, фаол депутатларни рағбатлантириб бориш аввало, улар фаолиятини мониторинг қилиш, илғор тажрибани оммалаштириш ва бошқаларнинг ҳам ўз вазифасига масъулият билан қарашига имконият яратади. Депутатлар вилоят Кенгашида “Адолатли депутат”, “Халқпарвар депутат”, “Меҳнаткаш депутат” ҳамда “Фахрий депутат” мақомлари таъсис этилиши юзасидан қарор қабул қилдилар.\nБундай мақомларга номзодларни ўрганиб чиқиш, тегишли хулоса бериш, маънавий ва моддий рағбатлантириш бўйича комиссия таркиби ва низоми тасдиқланди. Шаҳар ва туман кенгашларига ҳам мазкур мақомларни таъсис этиш тавсия қилинди.\nОхирги ўзгариш: 19/01/2018 22:06. Кўрилганлиги: 857\nМатериал манзили: https://samarkand.uz/press/news/xalq-deputatlari-viloyat-kengashining-sessiyasi


Туркия курорти 500 кунга ёпилмоқда - Zamin.uz\nТуркиянинг Чанаккале вилоятидаги Aссос курорт шаҳрининг қадимий инфратузилмаси сайёҳлар учун хавф туғдира бошлаган. Шу сабабли шаҳарда таъмирлаш ишлари олиб борилади ва у 500 кунга ёпилади, деб хабар берди NTVтелеканали.\nТаъкидланишича, шаҳар устига осилиб тушган қоялар қулашни бошлаган ва вақти-вақти билан тош бўронларга айланмоқда. Вазият Туркия соҳилларида охирги вақтларда содир бўлаётган сейсмик фаолликнинг кучайиши натижасида мураккаблашмоқда.\nРежада мўлжалланишича, осилиб турган хавфли қояларни уриб майдалаб олиб ташлаш ва қоялар устига пўлат тўр қўйиб, қолдиқлар тушишини олдини олиш керак. Тахминан ярим йил давом этиши кутилаётган таъмирлаш ишлари давомида қадимий шаҳарда камида 19 та сайёҳлик инфратузилмаси ёпилади, булар меҳмонхоналар, ётоқхоналар, ресторан ва кафелар, шунингдек чой боғи ва ҳаттоки музқаймоқ дўкони.\nЭски портдаги ресторанлардан бирининг бошқарувчиси бўлган Тоҳир Ченавку таъмирлаш ишларига тадбиркорлар қарши бўлмаслигини айтган.\n“Биз хавфни билаяпмиз. Ёзда биз қоялар қулаши хавфига дуч келмадик. Қишда эса бундай хавф мавжуд. Қишда корхоналарда ҳам мижозлар асосан бўлмайди шу сабабли таъмирлаш ишларини қишда амалга ошириш мақсадга мувофиқроқ, деб ҳисоблаймиз”, деб айтган тадбиркор. “Замин” янгиликларини “Facebook”да кузатиб боринг\nОшхонада узоқ йиллар осилиб турган картина 6 млн еврогача сотилиши мумкин\n25-09-2019, 12:43, Дунё\n23-04-2019, 00:31, Дунё\n22-12-2016, 19:13, Дунё\nЯнгиликлар » Дунё » Туркия курорти 500 кунга ёпилмоқда


Қозоғистон спортчилари машғулотларга киришяпти | Қозоғистон янгиликлари: Сўнгги хабарлар «Kazakh TV» каналида | Kazakh TV\nМиллий жамоалар спортчилари тез орада таълимий-машқ машғулотларини бошлайди. Коронавирус тестидан ўтгач, биргаликда шуғуллана бошлашади. Сифатли ишларни ташкил қилиш ва назорат учун тезкор штаб тузилган. Унга спорт дирекцияси етакчиси Елсияр Қанағатов раҳбарлик қилади.\n«Фавқулодда ҳолат даврида жамоаларимиз аъзоларидан кўпчилиги уй шароитида шуғулланди. Аммо ҳозир, ФҲ тартиби бекор қилингач, Олимпиада лицензиялари ўйналадиган беллашувларда совринли ўринлар олиш учун мунтазам шуғулланишимиз зарур. Аммо биз учун спортчилар саломатлиги жуда муҳим, шунинг учун рисоладагидек тайёргарлик жараёнини ташкил этишга эътибор қаратаяпмиз», деди Елсияр Қанағатов.\nМашғулотлар махсус аккредитациядан ўтган спорт базаларида ўтказилади, уларда барча зарур санитария меъёрларига риоя этилади. Миллий Олимпиада қўмитаси махсус тадбирлар рўйхатини ишлаб чиққан. Қўйимча хизматчилар қисқартирилади. Улар спортчилар билан бирга алоҳида ҳудудда яшайди ва овқатланади. Турли жамоалар аъзолари ўртасидаги мулоқот ҳам тақиқланади.\nБоксчиларнинг дастлабки таълим-машқ машғулотлари «Ақбулақ» Олимпиада марказида ўтади. Маскан спортчиларни кутиб олишга тайёр.\nспорткоронавирусЙогакарантинфитнессмашғулотМиллий жамоалар спортчилари


МАТОНАТЛИ ЙИГИТЛАР - “Китоб дунёси” газетаси сайти\n«Уруш ҳақидаги қайдлар» китобидан\n1988 йил 5 сентябрь\nНобель мукофоти совриндори Светлана Алеексеевич «Тобут болалари»\n(Цинковъе малъчики) китобидаги ушбу манзараларни Тошкентда қаламга олган. Бу нарса Собиқ тузумнинг шармандасини чиқарган маломатли ва мудҳиш воқеа ХХ аср фожеаси Афғон уруши ҳақида. Бу урушдан қайтган шўрлик чалажон\nинсонларнинг қалб оғриқлари лирик ва меҳрибон аёл, улкан адиба юрагида ҳам садо берди.\nТошкент. Машиналар тагида ёввойи мушуклар ўралашиб юрибди. Офтобда куйган одамлару мева қутилари устидан ёшгина аскарлар (деярли она сути оғзидан кетмаган гўдаклар) ҳассаларда у ердан бу ерга сакраб ўтиб қайтишяпти. Уларга ҳеч ким эътибор қилаётгани ҳам йўқ, ҳамма кўникди. Улар шу ерда, ёйилган эски газеталар узра ётиб, шу ерда овқатланишяпти. Бир неча ҳафтадан буён Саратов, Казань, Новосибирск, Киевга чипта олишолмайди. Шўрликларни қаерда ногирон қилиб қўйишган экан? Қизиқ, улар нимани ҳимоя қилишган экан. Фақат эсини таниган бир болакай ҳайрат тўла кўзлари билан уларга боқиб турибди. Кутилмаганда аскарларга бир тиланчи аёл яқинлашди:\n— Садақа қилинг. Садақа балони қайтарар!\nҚандай бало? Унинг учун бундан ортиқ балои офат бўлиши мумкинми? Ҳассага таянган ёш зобит қулоғигача қизарди ва ноилож ортига ўгирилди. Тиланчи аёл ранжиган кўйи бир нималарни ғўлдираб узоқлашди.\nҚаршимдаги воқеа-ҳодисалар ҳақида чуқур мулоҳаза қилиб хаёлга чўмиб ўтирардим. Ёнимдаги зобитлар оёқларидаги протезларнинг ёмонлигидан нолир, ора-орада уруш майдонидаги жанглар, вабо ва сариқ касали ҳақида гурунглашарди. Суҳбат оҳанги уларнинг қиёфасидаги маҳзунликдан ҳам ҳазин, юракни эзиб юборади. Зобитлар аччиқ қисматига кўнган ёки улар ҳали бошига тушган фожианинг нақадар оғирлигининг фаҳмига етмаган. Уларнинг хушсурату хушқомат аёлларга ҳайрат ва шу билан бирга умидсиз тикилгани ҳам ёдимда қолган.\nУлар тағин суҳбатга берилди. Қобулга учадиган самолётни узоқ ва сабрсизлик билан кутганларини хотирлашди. Ўшанда ҳар бир лаҳза уларнинг кўзига асрга тенглашгандай туюлган экан. Нега бу қадар урушга шошганига ҳозир ҳайрон қолишарди улар. Ҳаммаси онасининг кўзидаги ёшини эслаб энди юраги эзиларди. Аэропортга етиб келган самолётга аввал техникани, сўнг одамларни ортишибди. Ўша дақиқаларда бу йигитларнинг урушга иштиёқи минг чандон ошган экан. Қанийди, тезроқ қўлига милтиқ олса! Тўрт мучаси соғ йигитлардан асар қолмаган. Ёнимдагиларнинг бари ногирону нотавон. Юзга яқин. Ҳар бирининг ўз даҳшатли олами ва қўрқинчли хотиралари бор.\n— Биринчи марта ўқ овози янграганида қулоғим том битгандай бўлди. Аввало, қушларнинг овози тинганга ўхшади, кейин бирдан ҳаммаси аниқ-тиниқ эшитилди. Сўнг худди магнитофонни охиригача баландлатиб қўйишгандай туюлди. Охир-оқибат ҳаммаси қоришиб кетди ва мен буткул ҳушимни йўқотдим...\n— Дўзахнинг ўзгинаси! Қаршингдан чиққанига ўқ узасан, унинг кимлигини кейин аниқлайсан, отганинг — аёлми ё бола?!\n— Урушдан ҳамма бизга ўхшаб қайтса керак. Уруш кўрган эркакмиш. Қанақа эркак! Энди унинг турган-битгани эртаси йўқ пиёниста.\n— Бунча мудҳиш воқеаларни кўрган кўзлар энди қандай хотиржам юмилади айт! Ичасан-да кейин.\n— Дўстим ўн тўққиз баҳорни қаршилаган куни унинг оёғини кесиб ташлашди. Бечора оёқларига қараб йиғлаб юборди. Худди қиз болага ўхшаб. Юзлари ҳам қизариб кетганди. Урушга борган кунлари у ўликлардан қўрқарди, айниқса, оёқ-қўли йўқлардан. Лекин ўз бошига тушгандан кейин кўникди шўрлик!\n— Асирга тушмаганинг учун дўппингни осмонга отсанг-чи! Одамзоднинг қанчалар ёвузликка қодирлигини ўз укамни танимайдиган даражада хўрлашганларида кўрганман.\nКутилмаганда бир бурчакда мудраб ўтирган зобит ўрнидан югуриб турди.\n— Туринглар! Туринглар! Сиренанинг овози. Ҳамма урушга! — деб бақирарди. Унинг оғзидан кўпик сачради ва ерга қулади. Йигитнинг тутқаноғи тутиб қолди, менинг эса юрагим орқага тортди.\nМен уруш ҳақида бошқа ёзишни истамагандим. Мана ҳақиқий уруш. Ҳали ҳам жангдан қайтмаган одамлар, совуқ қуроллар. Мен урушдаман. Уруш!!!


Президентнинг янги фармони тайёрланди. Ипотека бўйича...\n03.03.2021 18:00 0 2257\nПрезидент Шавкат Мирзиёев айни вақтда ўтказилаётган селектор йиғилишида аҳолини уй-жой билан таъминлаш бўйича янги фармон тайёрланганини айтиб ўтди. Бу ҳақда «Xabar.uz» мухбири хабар бермоқда.\nУшбу фармонда аҳолининг барча қатламларини уй-жой билан таъминлаш ва бу борада уларнинг танлаш имкониятларини кенгайтириш кўзда тутилмоқда.\nЖорий йилда 54 минг оилаларни уй-жой билан таъминлаш зарур. Жумладан, давлат ипотека дастури доирасида жами 45 мингта ёки ўтган йилга нисбатан 2 баравар кўп уй-жойлар қурилади.\n«Қишлоқ қурилиш инвест» ва «Шаҳар қурилиш инвест» томонидан 12 мингта;\nянги тартиб бўйича Молия вазирлиги тижорат банкларига жойлаштирадиган ресурслар ҳисобига 26,5 мингта квартира;\nҳар бир вилоятда якка тартибдаги уй-жой қуриш учун 500 тадан, жами 6,5 мингта оилага кредит ажратилади.\nШунингдек, хусусий тадбиркорлар томонидан қурилиши бошланган 8 мингта квартира жорий йилда фойдаланишга топширилади, — деди Президент.\nДавлат раҳбари томонидан таъкидланишича, оғир турмуш шароитига тушиб, бошпанасиз қолган оилаларга алоҳида эътибор берилади. Улар учун «ижтимоий уй-жойлар» қурилади ва ижара асосида ажратилади. Мингта оилага, хусусан қийналиб қолган аёлларга «ижтимоий уй-жойлар» ижарага берилади.\nШавкат Мирзиёев фармон Ипотека уй-жой


Давлат ташкилотларида мажбурий тартибда юридик хизматлар ташкил этилади\n16:34 / 06.04.2017\nДавлат органлари ва ташкилотларида, шу жумладан уларнинг ҳудудий тузилмаларида, Ўзбекистон Республикаси Вазирлар Маҳкамаси томонидан белгиланадиган энг кам меъёр ва мезонларга асосан, мажбурий тартибда юридик хизматлар ташкил этилади. Бу ҳақда Адлия вазирлиги хабар бермоқда.\nБунда юридик хизматнинг мавжуд штат бирликларини қисқартирилишига йўл қўйилмайди.\nШунингдек, эндиликда бир қатор шикоятлар мажбурий тартибда давлат органлари ва ташкилотларининг юридик хизматлари томонидан ҳам кўриб чиқилади.\nДавлат органлари ва ташкилотларининг қарорлари, улар мансабдор шахсларининг ҳаракати ёки ҳаракатсизлиги юзасидан берилган шикоятлар мажбурий тартибда давлат органлари ва ташкилотларининг юридик хизматлари томонидан ҳам кўриб чиқилади.\nюридик хизмат давлат ташкилотлари\nВазирлик ва идораларнинг юридик хизмат ходимларига мартаба даражалари берилди


"Ватан шарафи учун" » Ижтимоий-тарихий, илмий ва оммабоп журнал\n"Ватан шарафи учун"\nБиринчи Украина фронтида ўзбек тилида "Ватан шарафи учун" номли газета 1944-1945 йилларда чиқиб турган. Унинг 1944 йил январь-декабрь, 1945 йил январь-декабрь ойларидаги айрим сонлари сақланиб қолган. Газетанинг қолган сонлари қаерда сақланаётгани ҳозирча аниқ эмас. Фикримизча, бу газеталарнинг тўлиқ тахламаси Россия ҳарбий давлат архивида ёки СССР мудофаа вазирлиги архивида, Қуролли кучлар марказий ва минтақавий музейлари фондларида сақланаётгандир. Газета таҳририяти С.И.Жуков, Тўлаган Соатов, Зиё Аминов, Зиннат Фатхуллин, Фотих Ёқубовдан иборат бўлган.\nҚуйида эълон қилинаётган материаллар ана шу газета саҳифаларида чоп этилган.\n"47 жондан иборат оила колхозчи Ўғилбиби 100 ёшга кирди"\n“ТОШКЕНТ. Ўзбекистоннинг Избоскан районидаги Янги қишлоқда яшовчи Ўғилбиби Қулматова яқинда 100 ёшга кирди. У районнинг энг кекса колхозчисидир. Ўғилбиби кексайиб қолганига қарамай, ҳали анча бақувват ва колхоз ишларига қизиқди. Бу бахтиёр аёлнинг оиласи 47 кишидан иборат. Энг кичкина набираси Маҳбуба 6 ёшга кирди. Тўнғич ўғли тажрибакор агроном Аҳмаддин Қўчқоров эса 70 ёшда. Ўғилбибининг 15 набираси Улуғ Ватан уруши қатнашчиси.\nУларнинг кўпчилиги Совет Иттифоқининг орден ва медаллари билан мукофотланган. Ҳозир бу кекса колхозчининг оиласи яқинда аскарликдан бўшаб келадиган икки фронтчи набирасини кутиб олиш учун катта тайёргарлик кўрмоқда“.\n1945 йил 13 октябрь. № 62(347)\n"ФРОНТЧИ ЁЗУВЧИ БИЛАН УЧРАШУВ"\n“Яқинда Ўзбекистон Совет ёзувчилар союзида пойтахт ёзувчиларининг Қизил Армия қаторидан қайтиб келган ёзувчи капитан Мумтоз Муҳаммедов билан учрашувлари бўлиб ўтди.\nОрденли капитан Муҳаммедов бу учрашувда Улуғ Ватан уруши фронтларининг хотираларидан сўзлаб берди. Унинг, айниқса, Ватан уруши майдонларида қаҳрамонларча ўзбек баҳодирларидан – шаҳрихонлик майор Дониёр Абдураҳмонов, андижонлик старший сержант, моҳир разведкачи Аҳмедов, душманни 15 тўпини яксон этган довюрак тўпчи Маъди Султонов ҳақидаги ҳикояларини ёзувчилар зўр қизиқиш билан тингладилар. Учрашувда Шайхзода, Ж.Шарипов, Саид Аҳмад ва бошқа ўртоқлар сўзладилар“.\nТекшириш натижасида “ХОТИРА“ китобларининг 1, 3 ва қўшимча жилдларида шаҳрихонлик Дониёр Абдураҳмонов, андижонлик Маъди Султоновларнинг номи йўқлиги аниқланди.\n"Ватан шарафи учун" газетаси\n1945 йил 11 сентябрь № 56 (341)\nГвардия старший сержанти Қўшоқ Бадаловнинг Андижон область Избоскан районидаги Тельман номли колхозда яшовчи онаси Хажалбиби ва хотини Ширмонхонга ёзган янги йил\nҲурматли она ва севгилим Ширмоним! Сизларни янги йил билан қутлайман ҳамда сизларга янги бахт-саодат ва туганмас соғлик тилайман.\nМана, мен янги йилни олтинчи марта сизлардан йироқда қарши олаётирман. Шундан тўрттаси Улуғ Ватан уруши фронтида, немис босмачиларига қарши қонли кураш майдонидадир.\nМен серқуёш Ўзбекистондан, туғилиб ўсган қишлоғимдан, бадавлат колхозимдан кетганимга роса беш йил тўлди.\nШирмоной! Ўша унитилмас кунларни хотирлайсизми? 1939 йил декабрь ойи охирлари эди. Биз колхознинг ҳамма ишларини саромжону саришта қилиб, янги йилни кутиб олишга тайёрланаётган эдик. Колхозчилар ўзларининг меҳнат соҳасидаги ютуқлари билан мен ҳам ўз меҳнатим унимидан жуда қуванардим. Иккимиз эса умид билан бир ястиққа бош қўйган эдик. Кейин мен Ватан олдидаги бурчимни адо этиш учун Қизил Армия сафига чақирилдим...\nМана, орадан беш қиш ва ёз ўтди. Аммо мен ҳали сизларнинг ёнларингизга қайтганим йўқ. Чунки мен ҳали Ватан олдидаги муқаддас бурчимни охиригача тўла бажарганим йўқ, фашист газанда ҳали батамом янчиб ташлангани йўқ, мен ҳали йиртқичнинг уясига – Берлинга етганим йўқ.\nҚимматли онажон ва Ширмонхон! Мен урушнинг бошидан бери майдонда бўлишимга қарамай, ҳозиргача сизларга она Ватан олдидаги бурчимни, сизларнинг наказларингизни қандай бажараётганлигим, лаънати немисларни қандай ураётганим тўғрисида ҳеч нарса ёзмаган эдим.\nМана энди, Ватанимиз манфур босқинчилардан озод қилинган тантанали кунларда, давлатимиз чегараларидан анча берида туриб ўзимнинг жанговар ҳаётимдан сизларга ҳикоя қилиб берадигон воқиалар озмунча эмас.\nМен уруш бошида разведкачи – мотоциклетчи эдим. Қизил Армия душманга катта талофатлар ўтқазиб, мамлакатимизнинг ичкарисига томон чекинаётган вақтлар эди. Аммо биз ғалаба қилишимизга қаттиқ ишонар эдик. Мен ўша оғир кунларда Ленин — Сталин партияси сафига кирдим. Москва бусоғасида душман бомбасидан бўлган ярам тузалгач, танкчи бўлиб етишдим. Бу вақтда душман Воронеж остоналарига бориб қолган эди. Биз кўкрагимизни қалқон қилиб душман йўлини тўсдик. Мен шу қадимги рус шаҳри бўсоғаларида неча ўнлаб гитлерчиларни лаҳадга тиқдим ва биринчи фашист танкини яксон қилдим. Ватан мени “Жасурлиги учун“ медали билан мукофотлади.\nБиз ҳужум бошладик. Немислар зарбаларимизга бардош беролмай чекиндилар. Менинг танким Курск дўғасида душманнинг ўзиюрар тўпини дабдала қилди, бир неча миномёт ва пулемёт нуқтасини емирди, жуда кўп фашистларни тупроққа қориштирди. Шунда мен иккинчи мукофот – Иккинчи даражали “Ватан уруши“ ордени олдим.\nГитлерчиларни кеча-кундуз демай ғарбга томон қувдик. Мен ўз танкимда машҳур украин дарёси Днепрдан кечиб ўтдим ва қудратли машинам билан 1944 йил ёзида тарихий ғалаба йўлини босиб ўтдим. Даҳшатли танкимда қардош поляк халқига ёрдам қўлини чўзиб, Сан ва Висла дарёларидан кечиб ўтдим ҳамда тўртинчи марта “Қизил юлдуз“ ордени билан мукофотландим.\nМана шундай қилиб, биз ўртоқ Сталин айтганидек, ҳозир Германиянинг ҳаёт марказларига қатъий штурм бошлаш учун ҳужум марраларида шайланиб турибмиз. Узил-кесил ғалаба йили – 1945 йилни ҳам шу ерда, жонажон Ватанимиз тупроғидан анча узоқда кутиб олдик.\nБиз ҳозир халқимиз интизорлик билан кутаётган тантана кунига – ғалабага эришиш учун фақат:\n– Олға, шоввозлар! – деган буйруқни кутиб турибмиз. Сизларни ишонтириб айтаманки, мен шу муқаддас жангда душманни аввалларгидан ҳам шафқатсизроқ янчаман.\nЯшасин янги , ғалаба йилимиз – 1945 йил!\nСизларга гвардиячилик саломи билан: ҚЎШОҚ.\n"Ватан шарафи учун" газетаси 1945 йил 1 январь № 1 (286)\nМақолани асл манбада ўқиш учун босинг


Aug. 17, 2017, 10:04 a.m. 1741\nМириқиб ҳордиқ чиқаришни ва танангизни "хурсанд" қилувчи фойдали машғулот билан шуғулланишни истайсизми? Қўрқувни енгиб, "Ўргимчак одам", "Бэтмен" каби парвоз қилишничи? У ҳолда сизларни Тошкентда ўз фаолиятини бошлаган ажойиб батут маркази - IFly кутиб қолади.\nБатут ўзи нима?\nБатут французча "batoude" - "зарба" сўзидан олинган бўлиб, сакраш учун мосланган қурилмадир.\nIFly - Тошкентда очилган биринчи батут марказлари бўлиб, бу ерда ёшидан қатъи назар ҳар бир инсон ўз вақтини мароқли ва унутилмас ўтказиши кафолатланади.\nФойдали ва қувноқ машғулот\nБатутда сакраш энг қувноқ ва фойдали машғулотлардан бири бўлиб, у қоматни идеал шаклга келиши ва мушакларни тўғри ҳаракатланишига ёрдам беради. Бу спорт тури инсонга кўтаринки кайфият, тетиклик бағишлайди. Шунингдек, батутда сакраш инсон танасига ижобий таъсир кўрсатиши олимлар томонидан ҳам исботланган.\nБатутнинг фойдали жиҳатлари\n* Организмдаги қон айланишини яхшилайди\n* Озишга ёрдам беради\n* Бўғимлар мослашувчанлиги ортади\n* Мушакларни мустаҳкамлайди\n* Инсон руҳий ҳолатига ижобий таъсир кўрсатади\n* Қон босимни нормал ҳолатга келтиради\nТошкентдаги биринчи батут маркази\n2017 йил 14 январь куни Integro мажмуасида Тошкентдаги биринчи IFly батут марказининг очилиш маросими бўлиб ўтди. Марказда 13та бутут мосламалари, юмшоқ кубикли бассейн, баскетбол ҳалқалари жойлашган.\nПрофессионал тренерлар ташриф буюрганларга батутда сакраш, трюклар бажариш ва гавдани тўғри тутиш қоидаларини ўргатишади.\nМарказда дам олиш, шуғулланиш билан биргаликда турли тадбирлар, туғилган кун, жамоавий тимбилдингларни ўтказиш имконияти бор. Шунингдек, бу ерда мини-кафе ҳам ташкил этилган.\n19 июль куни очилган янги филиалда катталар ва болалар учун мўлжалланган 26та батутлар ўрнатилган. Бу ерда профессионаллар ҳам, ҳаваскорлар ҳам батут билан шуғулланиб, турли акробатик трюкларни амалга оширишлари мумкин.\n600 квадрат метрли янги филиалда қуйидаги қулайлик мавжуд:\n* Вейкборд ва сноуборд ишқибозлари учун ускуналар\n* Эгилган ва горизонтал батутлар\n* Баскетбол майдони\n* Қояга кўтарилиш деворлари\n* Душ хоналари\nБатут майдонига киришда меҳмонлар сўровномасини тўлдириш керак бўлади. Унда барча керакли қоидалар кўрсатиб ўтилган:\n1. Батутга металл қисмларсиз бўлган фақатгина қулай кийимларда киришга рухсат этилади.\n2. Ўзингиз билан албатта алмаштирилувчи пайпоқлар келтиршингиз лозим.\n3. Тренер билан машқ қилингандан сўнггина сакраш мумкин.\n4. Битта батутда фақатгина БИР киши сакраши мумкин .\n5. 4 ёшгача бўлган болалар фақатгина ота-она ҳамроҳлигида батутга кириши мумкин.\n6. 14 ёшгача бўлган мижозлар батутга кузатувчи яқинларисиз киритилмайди.\n7. 14-18 ёшдаги ташриф буюрувчилар ота-оналаридан ёзма рухсатнома олиб келишлари шарт.\n8. Спиртли ичимликлар истеъмол қилган шахсларнинг батутда сакраши мумкин эмас.\n9. Сакраётган вақтда оғизда сақич, ширинлик, суюқлик ва бошқа нарсалар бўлиши таъқиқланади.\n10. Ҳомиладор аёлларга батутда сакраш ман этилади.\n1. IFly маркази:\nМанзил: Бунёдкор шох кўчаси, 52\nМўлжал: Integro СМ\nТелефон: (+99871) 276-43-43\n2. IFly марказининг филиали:\nМанзил: Миробод тумани, Миробод кўчаси, 41/6\nМўлжал: Arena спорт мажмуаси\nIFly батут марказининг янгиликлари, турли акция ва танловлар ҳақида ижтимой тармоқлар орқали кузатиб боринг:\n16 Декабрь 3031\n16 Декабрь 2884\n16 Декабрь 2105\n13 Декабрь 15686


Шерзод Шерматов: «Мактаблар таълим берадиган эмас, иш берадиган муассасага айланиб қолган» - Daryo\n07:55, 28.01.2021 10520\nШерзод Шерматов: «Мактаблар таълим берадиган эмас, иш берадиган муассасага айланиб қолган»\nУмумтаълим мактабларида ўқитувчиларнинг сони ва улар бераётган таълим сифати таҳлил қилинганида мактаблар таълим берадиган эмас, иш берадиган муассасага айланиб қолган, деган хулосага келинган. Бу ҳақда 16 январь куни халқ таълими вазири Шерзод Шерматов «Таълим тўғрисида»ги қонуннинг умумий ўрта таълимга оид қисми ижроси юзасидан Олий Мажлис Сенатига берган ахборотида маълум қилди.\nФото: Ўзбекистон Республикаси Олий Мажлис Сенати\n«Айрим умумтаълим мактабларининг бошланғич таълимида бир ставкалик иш ўрнида 3-4 нафар ўқитувчи дарс бераётгани аниқланган. Қоида бўйича бир ставкада бир нафар ўқитувчи дарс бериши керак. Сифат таркибини таҳлил қилсак, биринчи тоифа тўлиқ ставкада ишлаяпти, лекин тоифасиз ва ўрта махсусни қарайдиган бўлсак, битта ставкага икки-учтагача ўқитувчи ишлаб келмоқда», – деди Шерзод Шерматов.\nВазирнинг айтишича, мактабларга ўқитувчи олишда кўпроқ олий тоифали мутахассисларни жалб этиш ва уларнинг сонини кўпайтириш вазифаси қўйилган.\nЭндиликда ўқитувчи мактабга ишга жойлашиш учун мактаб маъмурияти ёки бошқа мутасаддиларга мурожаат қилмайди. Яъни бунинг учун онлайн платформа яратилган бўлиб, унга бўш (вакант) жой учун ариза топширади ва тегишли тартибда кўриб чиқилганидан сўнг ишга қабул қилинади. Бу эса тизимда шаффофликни таъминлайди ва турли хил бюрократик тўсиқларни камайтиради.\nТадбирда таълим сифати паст бўлган ҳудудлар ҳам эътиборга олиниб, Самарқанд, Қашқадарё ва Жиззах вилоятлари таълим бериш сифати энг паст кўрсаткичда, деб баҳоланган. Хусусан, таълим сифати паст мактаблардаги директорларнинг ўз лавозимида қолиши масаласи қайта кўриб чиқилиши айтиб ўтилди.\n«Яна бир масала – ўқитувчиларнинг билими ва сифатини ошириш учун бир йилда 4 марта имтиҳондан ўтказишимиз керак. Бу билан билимли ўқитувчиларнинг қўшимча тоифа олиш имконияти ҳам кўпаяди. Бу эса жойларда таълим сифатининг ошишига ўзининг ижобий ҳиссасини қўшади», – деди Шерзод Шерматов.\nЎзбекистонда мактаб директори лавозимига номзодлар эндиликда Халқ депутатлари кенгашлари тавсияси билан тайинланади\nҚашқадарёдаги мактабларда Ислом Каримов бюсти учун мажбурий пул йиғилгани ҳақида хабарларга расмий муносабат билдирилди\n23:44, 27.09.2020 144982\n10:22, 04.10.2020 198235\n17:18, 10.10.2020 121210\n13:10, 24.02.2021 109406


Бангладешда ҳукм сураётган ноқулай об-ҳаво туфайли сўнгги 4 кунда 65 киши ҳаётдан кўз юмди\n12:04 / 17.05.2016\nЎлим ҳолатларининг аксарияти мамлакатнинг шимолий ва марказий ҳудудларида қайд этилган. Қурбонларнинг аксарияти фермерлар ва қурувчилардир, деган Бангладеш табиий офатларга қарши кураш бошқармаси бош директори CNN телеканалига берган интервьюсида.\nУнинг айтишича, 12 май куни энг ёмон кун бўлиб, ўша куни чақмоқ ва яшин 34 кишининг ҳаётига зомин бўлган. Эртаси куни эса 21 киши ўлган.\nМутахассисларнинг фикрича, мамлакат ҳудудларидаги ўрмонларнинг кесилиши билан ёмғир мавсуми йил сайин таҳликали тус олмоқда. Дарахтларнинг камлиги туфайли далаларда меҳнат қилаётган фермерлар яшин нишонига айланмоқда.\nМаълумотларга кўра, умуман Бангладешдаги ёмғир мавсумида кўплаб инсонлар чақмоқ уришидан ҳалок бўлади. Хусусан, ўтган йили 274 киши чақмоқ қурбони бўлган эди.\nЭндиликда давлат расмийлари метеорологлар билан бу йилги чақмоқ қурбонлари нима сабабдан кўплигини муҳокама қилишмоқда. Шунинг баробарида ҳукумат томонидан аҳоли орасида чақмоқдан ўзини ҳимоя қилишга доир тушунтириш ишлари олиб борилаяпти.\nБундан ташқари, ҳалок бўлганлар оиласига 20 минг Бангладеш такаси (253 АҚШ доллари) чақмоқ уришидан жароҳатланганларга 10,000 такас (126 доллар атрофида) ёрдам пули ҳам ажратилмоқда.


Барча ҳолатларда Аллоҳга ҳамд бўлсин!!! - Баҳоуддин Нақшбанд ёдгорлик мажмуаси маркази\n“Агар Аллоҳнинг неъматларини санасангиз, саноғига ета олмассизлар. Албатта, инсон ўта золим ва ношукрдир”.\n(“Иброҳим” сураси, 34-оят).\nБеш вақт намознинг масжидларда ўқилиши энг буюк неъматлардан эканини, масжидлар жамоатсиз бўшаб қолгандагина англаб етдик.\nТашқарига чиққанимизда, эркин нафас ололмаётганимизда, хотиржам нафас олиш неъмат эканлигини англаб етдик.\nНеъматларни санасак адоғига етолмаймиз.\nКоронавирусни ҳам биз учун берилган бир синов деб билишимиз даркор. Бу синовга чиройли сабр қилишимиз керак.\n“Бас, сабр қил. Албатта, Аллоҳнинг ваъдаси ҳақдир. Гуноҳинг учун истиғфор айт. Эртаю кеч Роббингга ҳамд ила тасбеҳ айт”.\n(“Ғофир” сураси, 55-оят).\nБу вабо бизларга кўп нарсаларни эслатди. Авваламбор, неьматларга шукр қилиш кераклигини, ҳар қандай ҳолатда Аллоҳ азза ва жаллага ҳамд айтиш кераклигини эслатди.\nБиз - барча мусулмонларни бир нуқтада жамлади. Мусулмонларнинг сафи кўпайишига сабабчи бўлди. Орамизда намозни ҳалигача бошламаганларнинг намозхон бўлишига, Қуръоний дуоларни ўрганишимизга ва уларни доимий айтиб юришимизга сабабчи бўлди. Набавий суннат билан ҳаёт кечиришимиз керак эканини бизларга билдирди. Жуда кўплаб Қуръон хатмлари қилишимизга, истиғфорлар ва салавотлар айтишимизга сабабчи бўлди. Барча мусулмонларни гуноҳлардан тўсиб, Аллоҳга юзлантирди, иншаАллоҳ. Аллоҳ таоло бизларга инъом қилган неъматларни эслатди. Аллоҳ таолога қандай банда бўлиш кераклиги, У Зотга қандай ибодат қилиниши кераклигини билдирди. Биз барча ҳолатларда Аллоҳ таолога муҳтож эканимизни, бир лаҳза ҳам унинг зикридан тўсилмаслигимиз кераклигини билдирди. Илм-фан қанча ривожланмасин, Аллоҳ таолонинг Қудрати олдида барча нарса ожиз эканини бутун оламга кўрсатди. Мана шу кичкина вирус орқали Аллоҳ таоло бизларга кўп нарсаларни билдирди.\nЭслаб кўрингаа!!! Шу вақтгача мусулмонларнинг барчаси жамланиб, Қуръон хатмлари қилиб, истиғфорлару салавотлар айтишганмиди? Гуноҳлари устида бош қотириб, гуноҳларидан тўсилишганмиди? Қанчадан-қанча суннатларини тарк этганларини ва тўғри йўлдан адашганларини билишармиди?\nЙўқ! Ишонч билан айта оламанки, бу нарсалар ҳақида бош қотирган тақдирларида ҳам ҳаётларига тўлалигича татбиқ қилишмасди.\nОлдинда таъкидлаб ўтганимиз каби коронавирус ҳам биз учун бир синов. Аллоҳга қайтишимиз учун бир эслатма. Ҳозирги ҳолатимизда ҳам Аллоҳга ҳамд айтишимиз керак. Аллоҳ таоло бизларни бу бало билан балолантирмагани ва бизларни бу балодан сақлаганлиги учун У Зотга чексиз ҳамду санолар айтишимиз керак. Шунинг учун ҳам дуоларда бардавом бўлиб, Аллоҳ таолодан офият сўраймиз. Аллоҳ таоло бутун оламга бу балодан офият берсин. Аллоҳ азза ва жалла барчаларимизни Ўзининг муқарраб бандаларидан қилсин. Амин...


Биринчи лига – у қандай бўлиши керак? » Lochinlar.UZ\nLochinlar.UZ » Тахлил » Биринчи лига – у қандай бўлиши керак?\nБиринчи лига – у қандай бўлиши керак?\nНиҳоят, узоқ кутилган ўзгариш амалга оширилди - жорий йилдан эътиборан биринчи лига ўйинлари бошқачароқ, тўғрироғи, аввалги формат асосида ўтказилади. Яъни қуйи лига энди икки ҳудудга бўлинмайди ва барча жамоалар ўзаро 2 мартадан ўйнаб чиқишади. Демак, ғолиб ва аутсайдерлар шунга қараб аниқланади. Оддий айтганда, биринчи лига ҳам худди элита каби ўтказилади, фақат битта фарқ бор - жамоалар сони 16та эмас, 18та.\nМусобақанинг олдинги тушунарсиз ва «алламбало» формати билан қиёслаганда, буниси анча яхши қарор эканлиги, шубҳасиз. Чунки ўтган йиллар давомида энг катта эътироз биринчи босқич тугаб, «Шарқ» ва «Ғарб»нинг етакчилари ўзаро бирлаштирилгач, аутсайдерлар билан ўйинлардаги очколар кесиб ташланиши юзасидан янграр эди. Ҳарқалай, айнан шу сабабга кўра, бир неча клублардан шикоят бўлганини эшитганмиз. Ҳа, энди бу каби тушунарсиз «айириш ва бўлишлар»га чек қўйилди. Ютган жамоа 3 очко олади, ютқазгани эса ҳеч вақо. Муҳими, тўплаган очколарни ҳеч ким тортиб олмайди. Ҳаммаси худди «икки карра икки»дек содда ва аниқ. Ҳеч қандай арифметиканинг ҳожати йўқ.\nАммо шу билан биринчи лиганинг барча муаммолари бартараф бўлиб кетармикан? Келинг, шу саволга ҳам жавоб қидириб кўрайлик. Қўрқамизки, жавоб топиш анча мушкул. Чунки биргина шу «ислоҳот» билан биринчи лигадаги муаммолар йўқолишига ПФЛнинг ўзи ҳам ишонмаётгандир. Бунинг боисини тушуниб етиш учун етук мутахассис бўлиш шарт эмас. Аслида бундай формат биз учун таниш. ПФЛ ҳеч қандай «велосипед» ихтиро қилгани йўқ ва шунчаки, аввалги форматга қайтди-қўйди. Бу эса илгари олиб борилган ишлар ҳеч қандай самара бермаганини англатади. Энг ёмони ҳам шу-да.\nБир ўйлаб кўрайлик, аслида биринчи лигани икки ҳудуд ва босқичга бўлиб ўтказиш нима учун йўлга қўйилган эди? Биринчидан, Хоразм вилояти ва Қорақалпоғистон Республикаси клублари узоқ йўл босиб, дейлик, водий сафари учун йўлкирага ортиқча пул сарфламасдан, ўз ҳудудларига яқин жамоалар билан куч синашишлари кўзда тутилган эди. Ўз навбатида, водий клубларига ҳам худди шундай имтиёз бериш мақсад қилинганди. Биринчи босқичда етакчилар ва аутсайдерлар шакллангач, ҳар икки ҳудуднинг кучли клублари жамланиб, ғолиблик учун кураш олиб боришлари талаб қилинарди. Аутсайдерлар эса лигада «жон» сақлаш учун яна ўзаро курашга киришишлари белгиланганди. Бир қарашда, ёмон ғоя эмас. Чунки кучлилар билан кучлилар ўйнаб, савияни оширсалар, кучсизлар ўзаро беллашиб, тажриба орттирардилар. Шунга яраша, ўйинлар шиддатли кечиши кутилганди. Аммо ҳамма гап шундаки, ушбу қарор иш бермади. Нима учун?\nБу саволга дабдурустдан жавоб қайтариш осон эмас. Аслида биринчи лига билан боғлиқ муаммолар шу қадар кўпки, бир қарашда, ҳеч қандай формат унга ёрдам бераолмайдигандек туюлади. Майдонлар сифати, мураббийлар савияси, молиявий муаммолар - буларнинг барчаси бир бўлиб, лигани ичидан емириб бормоқда. Оддий айтганда, биринчи лига яшамаяпти, балки яшашга тиришиб қийналяпти.\nХўш, бу муаммони қандай ҳал қилиш мумкин? Нима қилсак, биринчи лига гуллаб-яшнайди? ПФЛ директори Фарҳод Магометовнинг айтишича, бундан буён сон эмас, балки сифатга эътибор берилади. Демак, биринчи лига жамоалари сони қисқартирилади. Яъни бу йилдан эътиборан лигада 18та клуб иштирок этади. Келаси йил бу рақам 16тага туширилади. Агар Фарҳод Магометов мантиғи билан фикр юритсак, 2018 йилга бориб, биринчи лигада 14, кейингисида 12та жамоа қолиши керак...\nАслида бу муаммо бизга бегона эмас. Ёдингиздами, олий лига ҳам яқин - яқингача шундай қийналиб яшарди. Гарчи ҳозир ҳам баъзи клублар молиявий муаммолар гирдобига тушиб қолаётган бўлса-да, ҳукумат қарори билан жамоаларга ҳомийлар бириктирилиши натижасида умумий ҳолат бироз яхшиланди. Ким билади дейсиз, балки биринчи лига борасида ҳам бирор қарор қабул қилиш керакдир?\nҲозир қуйи лигада иштирок этаётган аксарият клублар ваъдадан ваъдага қадар яшайдилар. Мавсум бошида уларга ҳомийлик қилиши кўзда тутилган ташкилотлар вакиллари қоп-қоп ваъда берадилар. Аммо чемпионат ўртасига бормай, ўша ваъдалар рўёби саҳродаги сароб мисол экани ойдинлашиб қолади. Бунинг ортидан эса сафар учрашувларига боролмаётган ва футболчиларига маош беролмаётган клублар ҳақида хабарлар чиқаверади.\nҲозирча ПФЛнинг бунга қарши топган ягона чораси - лигадаги жамоалар сонини камайтириб бориш, чоғи. Катта эҳтимол билан ўша «кесиладиган»лар мавсум якунида сўнгги ўринларни оладиган эмас, балки келаси мавсум учун пул тополмайдиган клублар бўлишади. Шу кетишда яқин вақтлар ичида қуйи лигада мусобақа учун етарли даражада жамоа йиғолмай, қийналмасак бўлгани...\nАбдуллоҳ, "ИнтерФУТБОЛ" газетасискачать dle 10.4фильмы бесплатно


Тиллерсон Россияга ультиматум қўйди\n17:02 / 11.04.2017\nАҚШ Давлат котиби Рекс Тиллерсон маълум қилдики, Россия АҚШ билан муносабатларни сақлаб қолишни ёки Сурия президенти Башар Асадни қўллаб-қувватлашни давом эттириши керак. Бу ҳақда Associated Press хабар тарқатган.\n«Биз сурияликларнинг азоби енгиллашишини истаймиз. Россия бу ишда муҳим ишни бажариши мумкин. Ёки Россия бу тузумни қўллаб-қувватлашда давом этиши ҳам мумкин ва биз ҳисоблаймизки, бу истиқболда ҳам Россиянинг манфаатларига мослигича қолмайди», — деган АҚШ Давлат котиби.\nТиллерсон шунингдек Суриянинг келажаги Асадсиз бўлишига умид қилишини қўшимча қилиб ўтган.\nУнинг сўзларига кўра, Вашингтондагилар Суриядаги вазият бўйича ўз прогнозларини бермайди, аммо Ғарб Дамашқда ҳукумат ўзгаришига ишонади.\n«Ойдинлашмоқдаки, Асад бошқаруви якунига етмоқда», — деган у.\nАсад учинчи жаҳон уруши ва Россия раҳбарияти ҳақида гапирди\nАсад Сурияни тиклаш учун қанча маблағ зарурлигини айтди\n14:10 / 10.05.2018


«ПСЖ» президенти «Манчестер Сити»дан учралган мағлубиятга муносабат билдирди\n12:34 / 13.04.2016\n«ПСЖ» президенти Носир Ал-Ҳалайфи ЕЧЛнинг чорак финалида «Манчестер Сити»га иккинчи учрашувни ютқазиб, (0:1) турнирдаги иштирокини тўхтатганига муносабатини билдирди.\n«Биз натижадан қаттиқ хафамиз. Лекин бу мағлубиятни қабул қилишимиз керак. Биз бу босқичдан қандай қилиб ўтиш ҳақида яхшилаб ўйлашимиз керак. Блан барча йўлларини қилиб кўрди, лекин унинг тактик ҳийлалари ҳам иш бермади.\nДисквалификациялар, жароҳатлар (Верратти - таҳририят), ўйин вақтида Моттанинг йўқотилиши мағлубият сабаблари бўлди. Мен жамоамизнинг бу авлоди ўзини ўзи адо қилди деб ҳисоблайманми? Йўқ», — дейди Ал-Ҳалайфи.


Тақво ва гузаллик\n00:00 / 27.04.2011 | eski savollar | 1781\nАссалому алайкум Ҳурматли Шайх ҳазратлари.Ҳазрат касбимиз юзасидан қабулимизга ҳар хил беморлар келишади, жумладан аёллар ҳам.Беморнинг паспотр маълумотларини компютерга киритамиз: – Фамилиянгиз? – Фалончиева, -Исмингиз?- Фалончи, -Туғилган йилингиз? – 1980 йил.Бундай угирилиб беморга разм соламан, «Йуғ-е, эндигина 31 га кирипти-ю, худди 40 га кирганга ўхшайди», каби хаёллар ўтади. Юзи сўлиган, ажинлар пайдо бўлган, сочлари бўялаверганидан жонсиз, хира бўлиб қолган, юзда доғлар…. қарилик аломатлари. Кийимига назар соласан – тор жинси шим, баданига ёпишиб турадиган, кўкрагигача очиқ, енги деярли йўқ ва ҳоқазо. Ҳозирги куннинг «типик», «ўзбек» аёли. Ичимда астағфируллоҳ деб қўяман…Ҳазрат, шундай ҳолларда, адашмасам бу ҳадис бўлса керак, ёдимга тушади – «кечалари туриб намоз ўқийдиган, ибодат қиладиган инсоннинг юзи чиройли бўлади». Авваллари буни бир маъжозий маънода айтилган бўлса керак деб ўйлар эдим. Вақт ўтиб, касбимиз тақазосидан ва ҳаёт тажрибасидан шунга амин бўлдимки, бу тўғридан тўғри юзнинг чиройига алоқадор бўлган нақадар олий ҳақикат гап экан…Ҳалиги бемор шикоятлари:-Бошим оғрийди, бошим айланади, тез жаҳлим чиқиб кетади, баъзида болаларим ҳам ёқмайди – бақириб ташлайман, эрим билан тез-тез жанжаллашадиган бўлиб қолдик, уйқум ёмон…-Қачондан бери бу нарсалар безовта қилади?Бир неча йил бўлди, аниқроғи турмушга чиққанимдан кейин… э нимасини сўрайсиз духтир…оила, ташвиш, рузғор…эрим яхши топмайди…. (Уст –бошига қарасангиз ҳеч фақирга ўхшамайди).Бундай исломийчасига таҳлил қиладиган бўлсак, арзирли бир сабаб тополмайсан….. Уйлаб қоласан киши – бир кунда бир ҳовуч хурмо ва сув билан кунини ўтказган, кетма кет икки кун арпа нонини емаган пайғамбар алайҳиссалом оилалари қандай ҳаёт кечиришган экан?...ИЙМОН,ТАҚВО, ҚАНОАТ,САБР – деган жавоблар пайдо бўлади. Энг муҳими булар қалбни тўлдирганлиги (бошқа нарсага жой йўқ) ва қаттиқ ўрнашганлиги…Бояги беморимизга қайтсак – стресс, стресс ва яна стресс. Бунинг оқибатида қонда адреналин ва кортизол моддаларининг ошиб кетиши, натижада томирларнинг торайб кетиши ва бу давомий бўлаверганидан организмнинг моддалар алмашинуви издан чиқиб кетиши юзага келади. Оқибатда юқоридаги ҳолат - юз терисининг моддалар алмашинуви бузилиши натижасида эластин моддасининг ўз хусусиятини йўқотиши, танадаги ёғ алмашинуви бузилиши натижасида бесунақай семириб кетиш ва ҳоқазо… Яна аввалги ҳадис эсга тушади «кечалари туриб намоз ўқийдиган, ибодат киладиган инсоннинг юзи чиройли бўлади». Энди шуни таҳлил қилиб курайлик – кечаси туриб ибодат киладиган инсон қандай инсон? Ширин уйкусидан воз кечиб намоз ўқийдиган инсон қандай инсон? Албатта тақводор бўлса керак! Нима учун? Чунки қалбида Аллоҳдан қўрқув ва умид бор, бу дунёсидан кўра охиратини кўпроқ ўйлайди. Ана энди шундай инсонда ҳаёт қийинчиликлари, етишмовчилик, дунё матохларига қизиқиш муносабатлари қандай бўлади. Дунёга «ВАҚТИНЧАЛИК БЕКАТ» деб қарайдиган инсонда стресс нима қилсин…Замонавий олимларнинг аниқлашича бир бирини севган, муҳаббат қўйган, бир бирини ҳурмат қиладиган эркак ва аёлларда эндорфин деган мода ишлаб чиқарилар экан. Бу модда асаб тизимига таъсир қилиб инсонни ёшаришига ҳам сабаб бўлар экан. Ана энди Аллоҳга муҳаббат қўйган инсон қандай бўлар экан?! Қалбида Аллоҳни рози қилиш ташвишидан бошқа ташвиш бўлмайдиган инсон чиройли бўлмай яна ким чиройли бўлсин?! Ҳа энди кечаси ибодат қилмасаям, шу беш маҳал фарз намозини адо қилиб, карами кенг, чексиз қудрат соҳиби, ҒофурурРоҳийм бўлган парвардигоримизга қалбида тақво билан дуо қилиб сўрасалар, иншаалоҳ, аёлларимиз чиройли бўлаверишади. Шу ўринда, юзига чаплайдиган ҳар хил химиявий буёқларга минг-минглаб пул сарфлайдиган аёлларимизга, «Ундан кўра шу пулнинг ундан бирига китоб сотиб олиб динимизни ўргансангиз бўлмайдими?!» дегим келади. Менга қолса дунё бўйича «Гузаллик конкурслари»нинг ўрнига «тақводорлик конкурслари»ни жорий қилган бўлар эдим – О, ана гузаллигу, мана гузаллик. Ҳазрат шу бизнинг ўзбек аёлларимизга, шу бугунги кунда тақво етишмаяптида! Шу, фарзандларимизни болалагидан, ҳалиги ўзингиз айтгандай руҳини тарбия қилмасак, ката ёшдаги аёлларимизга бир нарсани ўқтириш жуда қийин экан. Ҳар бир эркак ўз аёлига, қизига, синглисига, опасига масъул бўлиб сизнинг руҳий тарбия китобингиздан бир кунда битта мавзуни ўргатсаям, эҳ-ҳе, ҳаётимиз қандай гузал бўлар эди. Энди шу эр ҳам ўша даражада бўлиши керак-да!Аллоҳдан барча аёлларимизга комил иймон ва тақво тилайм\n- Сизга минг бор ташаккур! Қани эди, барча аёл ва эркакларимиз сизга ўхшаб тафаккур қилсалар, ўқиб ўргансалар, мулоҳаза қилиб, ибрат олсалар. Аммо минг афсуслар бўлсинким, кўпчилик ўзининг бахтини ўйлаб ҳам кўрмайди. Балки, нафсининг гапига киради ва ўзини ҳалокатга уради.- Сизнинг барча таклифларингиз ўринли ва керакли. Бу ҳақда ҳаммамиз қайғуришимиз лозим. Ҳаммамиз яхши англаб етишимиз лозимки, соғ – саломат бўлайин десак, мусулмон бўлайлик. Чиройли бўлайин десак, мусулмон бўлайлик. Бахтиёр бўлайин десак, мусулмон бўлайлик. Хотижам бўлайин десак, мусулмон бўлайлик. Бу дунё саодатига соҳиб бўлайин десак, мусулмон бўлайлик. Охират саодатига соҳиб бўлайин десак, мусулмон бўлайлик. Икки дунё саодатига саодатига соҳиб бўлайин десак, мусулмон бўлайлик.- Халқаро маълумотлар тармоғидаги ушбу Ислом.уз. саҳийфасининг иштирокчиларини ўзаро фикр алмашишга таклиф қилишни маъқул кўрдик. Марҳамат қилиб барча истовчилар ўз фикр ва мулоҳазаларини билдирсинлар.\nҲомилини нима қилиш керак?\nҲайз вақтида тафсирни ўқиш\nҚош териш ҳаром иш


Тақинчоқлар узоқ вақт хизмат қилиши учун улардан тўғри фойдаланиш бўйича 5 та маслаҳат - Daryo\n12:04, 26.03.2020 8540\nТақинчоқлар узоқ вақт хизмат қилиши учун улардан тўғри фойдаланиш бўйича 5 та маслаҳат\nТилла, кумуш ва бошқа металлардан ясалган севимли тақинчоқларимиз бизга узоқ муддат хизмат қилиши учун уларни тўғри сақлаш, ўз вақтида тозалаш муҳим аҳамият касб этади. Elle нашри тақинчоқлардан фойдаланиш бўйича маслаҳатларни келтириб ўтди.\nТақинчоқларни тез-тез тозалаб туриш керак\nВақт ўтиши билан исталган турдаги метал ўз жилосини йўқота бошлайди. Шу сабабли тилла ва кумуш тақинчоқларни вақти-вақти билан махсус мато билан артиб туриш керак. Тиш чўткасини илиқ сувга ботириб ёки болалар совуни билан ҳам тозаласа бўлади.\nИш қилаётганингизда тақинчоқларни ечиб қўйинг\nҚўполроқ жисмоний ҳаракат таъсирида тақинчоқ тирналиши, ёрилиши ёки қийшайиши мумкин. Спорт машғулотларига борганда ёки бошқа жисмоний меҳнат қилаётганингизда тақинчоқларни ечиб қўйиш тавсия этилади.\nШунингдек, иссиқ ҳарорат ҳам тақинчоқларга салбий таъсир кўрсатади. Иссиқ ҳаммомга, саунага борганингизда зирак, занжир ва узукларни ечиб қўйиш зарур.\nТақинчоқларни маиший кимёвий моддалар ва косметикадан узоқроқ тутинг\nТақинчоқлар косметика ёки тозаловчи воситаларга текканда уларда доғ пайдо бўлиши ёки металлнинг устки қисми зарарланиши мумкин.\nШунинг учун идиш-товоқ юваётганда ёки уй тозалаётганда тақинчоқларга эҳтиёт бўлинг.\nТақинчоқларни тўғри жойга қўйинг\nТабиий қимматбаҳо тошлар билан безатилган тақинчоқларни қуёш нури тўғридан-тўғри тушадиган жойда сақлаш ярамайди. Қуёш нури туфайли тақинчоқларнинг табиий ранги йўқолади. Шунингдек, тақинчоқлар ёдланган денгиз сувини ҳам ёқтирмайди. Пляжга борганингизда тақинчоқларни меҳмонхонада қолдирган маъқул.\nТақинчоқларни махсус қутиларда сақланг\nТақинчоқлар узоқ хизмат қилишининг муҳим шартларидан бири бу — уларни ўз қутисида ёки махсус кейсда сақлаш.\nБундай кейсларда тақинчоқнинг ҳамма тури учун махсус бўлмалар бўлади.\n11:02 Бугун 276\n«Олдимиздаги икки ҳафта энг муҳим ҳафта бўлади». Хитойнинг Гонконгдаги сиёсати ва Эфиопияда узиб қўйилган интернет. Ҳафтанинг энг муҳим твитлари\n10:48 Бугун 3569\n10:33 Бугун 8103\n10:28 Бугун 6278\n09:23, 14.07.2020 196002\n00:16, 14.07.2020 156929\n09:37, 14.07.2020 117508\n00:28 Бугун 104240


Туркияга турмушга чиққан ўзбекистонлик келинлар сони маълум бўлди — Sof.uz\n27.02 18:00 6652 Жамият\nТуркия статистика ташкилоти маълумотига кўра, 2019 йилда мамлакатда 23 минг 264 нафар чет эллик аёл-қиз туркиялик эркакларга турмушга чиққан. Бунда чет эллик келинлар сони ошди, аммо чет эллик куёвлар сони ўзгаришсиз қолди.\nЎтган йили Туркияда умумий 541 424 жуфтлик турмуш қурган. Статистика натижаларига кўра 2019 йили чет эллик келинлар сони чет эллик куёвлар сонига нисабатан ортган.\n2019 йили хориждан Туркияга келин бўлиб тушганлар 23 264 нафар бўлиб, бу умумий келинлар сонига нисбатан 4,3%ни ташкил этди. Хориждан Туркияга куёв бўлганлар эса 4 580 нафар – бу, умумий куёвлар сонининг 0,8%и.\nЧет эллик куёвларнинг қайси мамлакатга мансублиги ўрганиkганида уларнинг 31%и Германия фуқаролари эканлиги маълум бўлди. Шунингдек, чет эллик куёвларнинг 16,4%и Сурия, 6,8%и эса Австрия фуқаролари бўлган.\nЧет эллик келинларнинг ҳам қайси давлатга мансублиги ўрганиб чиқилган. Бунга кўра, уларнинг 14,5%и Сурия, 11,7%и Озарбайжон, 10,5%и Германия, 7,8%и Марокаш ва 6,7%и Ўзбекистон фуқаролари бўлган.\nСтатистикага кўра, 2019 йил давомида жами 1 550 нафар ўзбекистонлик аёл-қиз Туркия фуқароларига турмушга чиққан. Шунингдек, 11 нафар ўзбекистонлик эркак Туркия фуқароларига уйланган.\nТуркия келин O'zbekiston турмуш қуриш куёв\n31.03 17:48 7870\n1.04 03:23 4812\n31.03 19:08 4205\n1.04 20:06 3608\n31.03 10:50 3012\n1.04 18:26 569\nЭрдўған 7 ойлик маошини коронавирусдан жабрланганлар учун эҳсон қилди\n31.03 14:36 1041 Жаҳон\nЎзбекистон Қирғизистонга шахсий ҳимоя воситалари ва тезкор-тестларни тақдим этди\n30.03 10:49 299\nБош консуллик Туркиядаги ўзбекистонликларни ватанга қайтмай туришга чақирди\n29.03 14:34 743


БАНДЛИК МАСАЛАСИДА МАМЛАКАТДА НИМАЛАР ЎЗГАРДИ? - Ўзбекистон овози газетаси\nБАНДЛИК МАСАЛАСИДА МАМЛАКАТДА НИМАЛАР ЎЗГАРДИ?\nВазир бу ҳақда батафсил ҳисобот берди\nОлий Мажлис Қонунчилик палатаси Меҳнат ва ижтимоий масалалар қўмитасининг кенгайтирилган йиғилишида Бандлик ва меҳнат муносабатлари вазирининг ҳисоботи эшитилди. Унда жорий йил биринчи чорак якунлари ҳамда хусусий бандлик агентликлари тўғрисидаги қонуннинг ижро этилиши юзасидан маълумот берилди. Йиғилиш масъуллар, соҳа мутахассислари ҳамда депутатларнинг баҳс-мунозаралари асосида ўтди.\nШерзод ҚУДБИЕВ, Бандлик ва меҳнат муносабатлари вазири:\n— Янги, барқарор иш ўринларини яратиш, айниқса, хотин-қизлар ва ёшлар бандлигини таъминлаш, тадбиркорликка кенг жалб этиш долзарб масалалардан бири ҳисобланади. Шу боисдан ҳам соҳага катта эътибор қаратилиб, бир неча ҳужжатлар қабул қилинмоқда. Масалан, ўтган йил август ойида вазирлик фаолиятини такомиллаштириш чора-тадбирлари тўғрисидаги қарор эълон қилинди, вазирлик олдига муҳим вазифалар белгилаб берилди. Хусусан, вазирликнинг ташкилий тизими, кадрлар масаласига алоҳида ёндашилди. Ўз навбатида иш сифати ҳам ижобий томонга ўзгарди. Меҳнат органларининг фаолияти тубдан қайта кўриб чиқилди.\nТан олиш керак, чорак аср давомида меҳнат органларининг жамиятда ўрни йўқ эди. Маълум вақт ҳоким вазифасида ҳам ишлаганман. Шунинг учун ҳам ҳудудларда аҳвол қандайлигини яхши билганман. Улар йиғилишларда залнинг охирида ўтирар ёки умуман таклиф этилмасди. Чунки меҳнат органи ходимининг қўлидан бирор иш келишига ҳеч ким ишонмасди. Очиғи, шундай вақтлар бўлган, айрим раҳбарлар у ердаги ҳолатни кўриб, идора эшигининг олдидан қайтиб кетган. Соҳага алоқадор қарор ва қонунлар эълон қилингач, 102 туманда меҳнат органлари учун янги бинолар қурилди, моддий-техник база янгиланди. Бу иш сифатига ҳам ижобий таъсир кўрсатди. Айниқса, замонавий ахборот технологиялари жорий этилгани айни муддао бўлди.\nҚоғозбозликдан воз кечиш кераклигини ҳаётнинг ўзи кўрсатди. 102 туманда электрон ҳисобот бериш тизими жорий этилди. Эндиликда шу ҳудудларда қўшиб ёзиш, ҳисоботларни ўзгартиришга имкон бўлмайди. Масалан, жорий йилда меҳнат органларига мурожаат қилувчилар сони бир ярим баробарга ошди. Аслида бу кўрсаткич ўтган йилда ҳам шунча бўлган. Аммо аниқ ва шаффоф рақамлар кўрсатилмаган. Бугунги кунда ҳар бир мурожаатчи рўйхатга олинади ва электрон ҳисоботга киритилади.\nЎрни келганда бир масала хусусида тўхталиб ўтмоқчиман. Кўпчиликда вазирлик янги иш ўринлари яратади, деган тушунча устунлик қилмоқда. Ваҳоланки, иш ўринларини мамлакатдаги бутун иқтисодиёт яратади. Вазирлик эса меҳнат муносабатларини тартибга солувчи орган вазифасини бажаради. Депутатлардан аҳоли билан учрашувларда шуни тушунтиришларини сўраган бўлардим.\nЎзбекистонда айни вақтда 19 миллионга яқин меҳнатга лаёқатли киши истиқомат қилади. Шундан 13 миллион 400 минг нафарининг бандлиги таъминланган бўлиб, 5 миллион 400 минг нафари расмий секторда фаолият олиб боради. Бу умумий бандликнинг 40 фоизини ташкил этади. Албатта, мазкур кўрсаткич қониқарли даражада бўлмай, меҳнат муносабатларига ҳам салбий таъсир кўрсатади. Иқтисодиётнинг норасмий секторида эса 8 миллион киши ишлайди.\nБиласизми, ўтган йилнинг биринчи чорагидан бошлаб расмий статистика маълумотлари берилишида анча ўзгартириш киритдик. Яъни, илк бор мигрантлар сони, улар 2,5 миллионни ташкил этиши айтилди. Ҳақиқатни очиқчасига тан олишни бошладик.\nЖорий йилнинг биринчи чорагида ишсизлик даражаси ўтган йилга нисбатан 0,3 фоизга камайган ва 9,4 фоизни кўрсатган. Айни вақтда жами ишга муҳтож аҳоли, яъни доимий даромадга эга бўлмаган, таклиф бўлса, албатта рад этмай ишга жойлашадиган фуқароларимиз 1 миллион 400 минг нафарни ташкил этади.\nДавлат фуқароларини иш билан таъминлаши лозим. Агар таъминлай олмаса, қонунларда келтирилганидек, ишсизлик нафақасини тўлаб бериши керак. Аммо биз бу тушунчани унутиб қўйгандекмиз. Йиллар давомида меҳнат органларига маблағ етишмаслиги натижасида нафақани тўлаб бермаслик ҳолатлари кузатилган. Ўтган йилга нисбатан жорий йилда нафақа олган фуқаролар сони 7 баробар ошди. Ишсизлик даражасини ҳисобга олганда, юқорида келтирилган кўрсаткич камлик қилади. Бизнинг олдимизга қатъий талаб қўйилган: иш топиб бер ёки нафақа тўла.\nЖамоат ишлари жамғармаси ташкил этилганидан хабарингиз бор. Бу вилоятларда яхши самара беряпти. Тошкент шаҳрида эса ўртача иш ҳақи даражаси юқорилиги ҳисобига одамлар белгиланган нархдан бироз норози бўлишяпти. Натижа у қадар сезилмаяпти. Жамоат ишларига жалб қилиш натижасида 71 минг нафар кишининг бандлиги таъминланди. Бу мажбурий меҳнатга қарши курашда ҳам қўл келмоқда.\nЮқорида айтганимдек, ишни янги қарашлар, янги ёндашувлар асосида олиб боришга ҳаракат қиляпмиз. Масалан, одамларни ишли қилишдан кўра, ўзини ўзи банд қилиш чоралари кўрилмоқда. «Ҳар бир оила — тадбиркор», «Ёшлар — келажагимиз» давлат дастурлари асосида қарийб 16 минг киши ўз ишини йўлга қўйди, янги иш ўринлари яратилди.\nЯнги иш ўринларини ташкил этиш борасида давлат буюртмаси бўйича Президент қарори қабул қилинди. Шунга мувофиқ, жорий йилда 370 минг иш ўрни ташкил этиш, 182 минг аҳолини вақтинча ишга жалб этиш бўйича давлат буюртмаси шакллантирилди. Жорий йилнинг 4 ойи давомида эса республика бўйича 68 мингдан ортиқ янги иш ўрни яратилди.\nОғриқли нуқталаримиздан яна бири кадрлар рақобатбардошлигини таъминлай олмаётганимиздир. Айни вақтда мамлакатда 150 мингдан ортиқ ваканция бор. Лекин талабгор иш берувчини қаноатлантирмаслик ҳолатлари кузатиляпти. Ишсизлик муаммоси тизимли масала ҳисобланади. Таълим тизимида стандартлар ишлаб чиқилган. Унга мос келган битирувчига диплом бериляпти. Лекин мутахассис дипломида ёзилган йўналишга тайёр эмас. Бу ўзини ўзи алдаш эмасми? Бу ҳолат қачонгача давом этади? Куни кеча Вазирлар Маҳкамасининг қарори чиқди. Эндиликда миллий касблар тизимини Меҳнат вазирлиги аккредитациядан ўтказади. Шунингдек, хусусий бандлик агентликларига ўхшаб миллий баҳолаш марказлари тизимини жорий этиш керак ва бу лойиҳа сифатида ишлаб чиқилмоқда.\nТаълим ва меҳнат бозорини бошқариш икки хил тизимдир. Уларни бирлаштириб бўлмайди. Талабни иш берувчи қўяди. Биз шу талабга мос кадрларни етказишимиз шарт...\n— Йиғилишга келишдан олдин яна узундан-узоқ, рақамларга тўла ҳисоботни эшитаман, деб ўйлагандим, — деди Ўзбекистон ХДП Марказий Кенгаши раиси ўринбосари, Олий Мажлис Сенати аъзоси Мақсуда Ворисова. — Аммо янглишган эканман. Бугун ҳақиқий маънода ишсизлик муаммосига муносабат ўзгарибди.\nҲисобот давомида аёлларни иш билан таъминланиши тўғрисида гап бўлди. Аёллар ўртасида ишсизлик даражаси юқори. Улар асосан малака талаб этмайдиган ёлланма, мавсумий ишлар билан банд бўлади. Оқибатда опа-сингилларимизнинг нафақага чиқиш вақтида муаммолар юзага келади. Яна бир масала. Ногиронлиги бўлган кишиларнинг меҳнат бозорига рақобатга киришиши чекланган. Учинчи гуруҳ ногиронларини иш билан таъминлаш борасида ҳам имтиёзлар кўзда тутилган. Шу масалаларга аниқлик киритсангиз...\n— Аёлларни тадбиркорликка жалб қилиш бўйича базавий ҳисоблаш миқдорига асосан ёрдам пули ажратамиз, — деди бунга жавобан Шерзод Қудбиев. — Бу борада смета ҳам тасдиқланган. Шунингдек, иш берувчи ишсиз хотин-қизлар бандлигини таъминласа, касбга қайта ўқитса, олти ойгача 4 базавий миқдорда маблағ берилади. Бу Андижон вилояти Хўжабод туманида тажриба қилиб кўрилди.\nИш берувчи ижтимоий ҳимояга муҳтожларни ишга олиб, керакли шароит яратиб берса, бир йил давомида ёрдам пули ажратилади.\nШунингдек, йиғилишда хусусий бандлик агентликлари раҳбарлари ҳам иштирок этиб, ўз тажрибалари ҳақида гапириб берди.\n— Хусусий бандлик агентлиги ташкил этиш истаги пайдо бўлганда, кўпчилик қароримдан қайтишга ундади, — деди «Human» хусусий бандлик агентлиги раҳбари Шоҳнур Файзуллаев. — Рости, ўзим ҳам оворагарчиликлар кўп бўлади, деб ўйлагандим. Аммо ундай бўлмади. Керакли ҳужжатларни тайёрлаб, ҳисоб рақамига 50 минг АҚШ доллари миқдорида маблағ қўйдим. Айрим хусусий бандлик агентлиги очиш истагидаги кишиларни бу жуда ўйлантирди. Уларга ҳам барчаси фуқаролар манфаатини кўзлаб қилинаётгани тушунтирилди. Айни вақтда 78 та агентлик ташкил этилган бўлиб, шундан 58 таси чет элда ишга жойлаштириш лицензиясини олди. Ўзим ҳам ўтган йилнинг ноябрь ойида лицензия олдим. 110 нафар инсонни иш билан таъминладим. Улар республикамизнинг турли ҳудудларида фаолият олиб боришяпти.\nБизга тўлов миқдори борасида кўп саволлар бўлади. Тўлов 199 мингдан бошлаб 35 миллион сўмгача боради. Нарх хизмат кўрсатиш турларига боғлиқ ҳамда суғурта, транспорт харажатларига ҳам қаралади. Шунингдек, хорижга ишга кетиш истагини билдирган шахс қайси соҳада ишлашни ўзи танлайди.\nГерманияда ҳам агентлигимизнинг офисини очдик. Вакилимиз ҳар уч ойда мониторинг олиб боради. Шу кунга қадар 230 нафар фуқарони хорижга жўнатдик. Албатта, меҳнат муҳофазаси масаласи ҳам таъминланган бўлади.\nЙиғилиш давомида депутатлар Давлат дастурида белгиланган бандлик соҳасидаги вазифалар маълум ҳудудларда тўлиқ бажарилмаганини айтишди. Бу борада айрим ҳудудларда имкониятлардан тўлиқ фойдаланилмаётгани таъкидланди. Йўл қўйилган камчиликлар муҳокама этилди.\nЭшитув якуни бўйича ҳамда билдирилган таклиф ва мулоҳазаларни инобатга олган ҳолда қўмитанинг тегишли қарори қабул қилинди.\nМаҳлиё АЛИҚУЛОВА тайёрлади.


17:55 03.02.2020 (Янгиланган 18:00 03.02.2020) Ҳавола олиш\nБироз олдин Туркия президенти Тоййиб Эрдўған Идлибда ҳалок бўлган туркиялик ҳарбийлар учун қасос олишни ваъда берган эди.\nТОШКЕНТ, 3 фев - Sputnik. Идлибда Сурия ҳукумат армияси билан тўқнашувлар натижасида олтита турк аскари ҳалок бўлди, дея хабар беради РИА Новости Туркия Мудофаа вазирлигига асосан.\n"Идлибга тўқнашувларни олдини олиш мақсадида йўлланган қуролли бўлинмаларимизни артиллерия томонидан интенсив ўққа тутилиши натижасида яраланган бир ҳарбийимиз ва фуқаро хизматчиларимиздан бири, шифокорлар уринишларига қарамай вафот этдилар. Шундай қилиб, қурбонлар сони олти кишини ташкил этди", - дейилади департаментда.\nАввалроқ Туркия раҳбари Ражаб Тоййиб Эрдўғон Анқара Сурия армияси томонидан берилган зарбаларни жавобсиз қолдирмаслигини айтган эди. Идлибда Туркия қуролли кучлари амалиёти давом этмоқда.\nРоссия, Эрон ва Туркия 2017 йил май ойида Остонада (ҳозирда Нур-Султон) Сурияда тўртта деэскалация ҳудудларини яратишга келишиб олдилар. Улардан учтаси 2018 йилда Дамашқ назоратига ўтди. Идлиб вилоятида ва қўшни Латакия, Хама ва Ҳалаб вилоятида жойлашган тўртинчиси ҳали ҳам ҳукумат қўшинлари томонидан ишғол этилмаган, аксарият қисми Жебҳат ал-Нусра * террорчилари томонидан қўлга олинган.\n2018 йил сентябр ойида Сочида Россия ва Туркия Идлибда қуролсизлаштирилган зонани ташкил этиш тўғрисида битим имзоладилар, бу ерда ўндан ортиқ турли хил бўлинмалар мавжуд. Уларнинг энг йириги, туркпараст "Миллий озодлик фронти" ва "Жебҳат ан-Нусра"* жами 30 минг жангарилардан ташкил топган.\nШу йилнинг январ ойи охирида Сурия армияси шаҳарнинг аҳоли яшаш ҳудудлари террорчилар томонидан ҳар куни бомбаланиши сабабли Алеппо ғарбида ҳужумни бошлади, бунинг натижасида ўнлаб тинч аҳолини ҳалоқ бўлди. Уч кундан кейин Башар Асад армияси 2012 йилдан бери жангарилар назорати остида бўлган ва уларнинг энг катта таянчларидан бири бўлган Маарет-Нууман шаҳрини террористлардан озод қилди.\nАнқара ва унинг баъзи шериклари Идлибда кескинлик авж олаётган пайтда Дамашқ ва Москвани гуманитар мақсадлар ва турк ҳарбийларига зарба беришда айбламоқда. Россия ва Сурияда минтақадаги беқарорликнинг сабаби террорчиларнинг хатти-ҳаракатлари эканига ишонишади.\nЭрдоғаннинг сўзларига кўра, Идлибдаги вазият нормаллашмаса, Анқара бефарқ қолмайди ва бунинг учун барча зарур чораларни, шу жумладан ҳарбий куч ишлатишга тайёр.


Телефонингиз иккита сим-карталими? Унда буни ўқинг. Кейин айтмадилар деманг. | Fayzbog.uz\nТелефонингиз иккита сим-карталими? Унда буни ўқинг. Кейин айтмадилар деманг.\n17.10.2019 / Админ /\n5 993 views\nТелефон сотиб олаётганингизда унинг IMEI коди рўйхатдан ўтганини албатта текширинг.\nАгар янги телефон олган бўлсангиз, 2019 йил 1 ноябргача унга бир марта сим карта солиб, ишлатсангиз, у автоматик тарзда регистрация қилинади. Бунинг учун сиздан ҳеч нарса талаб қилинмайди.\n2019 йил 1 ноябрдан IMEI кодини рўйхатдан ўтказиш автомат бўлмайди, регистрация SMS/USSD сўровлар, UZIMEI тизими оператори ва бошқа усуллар орқали амалга оширилади. 2019 йил 1 декабргача бу амалиёт бепул бўлади.\nДемак янги телефон олсангиз, 2019 йил 1 декабргача IMEI кодини рўйхатдан ўтказиш бепул.\n2019 йил 1 декабрдан эса IMEI коди рўйхатдан ўтказиш пулли бўлади. Битта IMEI кодини регистрация қилиш учун жисмоний шахслар бугунги кун ҳисоби билан 44600 сўм тўлайди.\n2019 йил 1 декабридан, агар телефонингиз IMEI коди рўйхатдан ўтмаган бўлса, у 30 кундан сўнг ишламай қолади. Агар 30 кун давомида регистрация қилмасангиз, 44600 эмас, 55750 сўм тўлашга тўғри келади.\nДарвоқе, 1 ноябрдан сўнг ишлаб чиқарувчиси номаълум, IMEI коди тўғри бўлмаган арзон Хитой телефонлари ишламай қолади. Уларни 1 ноябрга қадар бир ишлатиб автоматик рўйхатдан ўтказса бўлади. Шунингдек, 1 ноябрдан сўнг аввал ишлатилган телефонларни сотиб олишда ҳам эҳтиёт бўлган зарур. Аввало, IMEI кодини текшириб олинг. Шунингдек, аввал ишлатган одам телефон билан боғлиқ бирон “ишкал”га аралашган бўлса, сизга ҳам зарар етиши мумкин.\nАхборот технологиялари ва коммуникацияларини ривожлантириш вазирлиги мулозимининг айтишича, IMEI маълумотини рўйхатдан ўтказиш ва UZIMEI лойиҳасини жорий этиш орқали мобил қурилмаларни ўғирлаш ва ноқонуний фойдаланишнинг олди олинади. GSMA халқаро стандартларига жавоб бермайдиган ва инсон саломатлигига зарар етказадиган сифатсиз мобил қурилмаларнинг сотуви чекланади. Шунингдек, ички бозорни сохта мобил қурилмаларни олиб кириш ва сотишдан ҳимоя қилинади.\nАгар бу тизим тўлиқ амалга оширилса, Ўзбекистонда телефон қурилмалари нархи ошади. Чунки, бу ҳолатда фақатгина қонуний равишда олиб кирилган қурилмалар рўйхатга олинади. Бунда божхона ва солиқ харажатлари, шунингдек IMEI учун тўланган миқдор ҳам телефон нархига қўшилади. Кейинчалик соғлом рақобат муҳити шаклланиб, энг катта телефон компанияларининг расмий ваколатхона ва дўконлари, хизмат марказлари очилса, нархлар тушиши мумкин.\n— Телефоним IMEI рақамини қандай билсам бўлади?\n— IMEI рақамини билиш учун телефонингиз орқали *#06# буйруғини теринг.\n— Ўзбекистонда мобил телефонлар кўп ўғирланадими?\n— Ички ишлар вазири ўринбосарининг ҳисоботига кўра, охирги уч йилда Ўзбекистонда содир этилган ўғрилик жиноятларининг ҳар учинчиси мобил телефон билан боғлиқдир.\n— Ўғирланган ёки йўқотилган, “қора рўйхатга” тушган телефонни сотиб олса, ишлатса нима бўлади?\n— Телефонга сим карта қўйганидан кейин алоқа оператори томонидан бу телефон ўғирланган ёки йўқотилганлар рўйхатида экани, қурилмани ички ишлар бўлимига топшириш кераклиги ҳақида СМС хабар келади.\n— Ўзбекистонда “қора рўйхат”га киритилган телефонни бошқа давлатларда фойдаланса бўладими?\n— Ўзбекистонда “қора рўйхат”га киритилган қурилмалар GSMA халқаро ташкилоти базасига киритилади. GSMAга аъзо бўлган 40 дан ортиқ давлатда бу телефон ишламайди. Шунингдек, бошқа давлатда “қора рўйхат”га тушган қурилмалар ҳам Ўзбекистонда ишламайди.\n— Смарт соат, компьютер, ноутбук, автомобилни бошқариш қурилмалари ҳам пулли равишда рўйхатдан ўтказиладими?\n— 1 декабрдан фақатгина телефон, смарфон ва планшетлар пулли асосда рўйхатдан ўтказилади.\n— Агар телефонда иккита ёки кўпроқ сим карта слоти бўлса, ҳар бири алоҳида регистрация қилинадими?\n— Ҳа, телефон қурилмаларида ҳар бир слот учун алоҳида IMEI рақами бириктирилади. Агар иккинчи ёки учинчи слотдан ҳам фойдалансангиз, уни ҳам рўйхатдан ўтказишга тўғри келади.\n Давронбек Тожиалиев\nХалқни оми оломондек кўришни бас қиларсиз, балки?\nТранспортларда янги тўлов тизими ишга туширилади\nШахсий фойдаланиш учун чет элдан олиб кириладиган маҳсулотлар миқдори 2020-йилдан ўзгариши кутилмоқда\nИнфляция нимаси билан зарарли ва унга қарши қандай курашиш мумкин\nСенат қарори — тўйларни кузатиб борадиган Республика ишчи гуруҳи тузилади\nСурхондарё вилоят ҳокими Э.О.Турдимов:светнинг тез-тез ўчгани учун ўзимни айбдор ҳисоблаган ҳолда халқимиздан узр сўрайман!\nҲолва деган билан оғиз чучимайди ёхуд қоғозда қолаётган қарорлар\nҚачон вояга етамиз?\nЎзбекистонда Букмейкерлик фаолиятини легаллаштириш таклиф этилмоқда\n«Бир миллион ўзбек дастурчилари» бепул онлайн курслари очилади.\n- Бобо, терма жамоамиз жаҳон чемпионатига чиқса, зўр бўларди-да, а?\n- Агар шу билан пенсиям ортиб, нарх-наво тушса, унда майли, чиқаверсин чемпионатингга, болам.


Таниқли кардиожарроҳ Ватанига қайтди\n1news.uz - Халқаро тиббиёт доираларида таниқли бўлган кардиожарроҳ, тиббиёт фанлари доктори, Ўзбекистон Республикасида хизмат кўрсатган соғлиқни сақлаш ходими Қаландар Бобожонов Ватанга қайтиш ва юртдошлари саломатлиги йўлида ўзининг касб фаолиятини давом эттиришга қарор қилди.\nМамлакатимиз Президенти Шавкат Мирзиёевнинг хориждаги юртдошларимизни Ватан равнақига ўз ҳиссаларини қўшишга даъват этгани кейинги йиллар давомида Украина тиббиёт фанлари академиясининг Н. Амосов номидаги юрак-қон томир жарроҳлиги Миллий институтида бош маслаҳатчи бўлиб ишлаётган шифокорнинг ана шундай қарорга келишига сабаб бўлди. Давлатимиз раҳбарининг ташаббуслари билан Ўзбекистонда ҳаётга тадбиқ этилаётган кенг қамровли ислоҳотлар, шу жумладан, соғлиқни сақлаш тизимидаги ўзгаришлар ҳам юқори малакали мутахассиснинг ушбу қарорига туртки бўлди, деб хабар беради “Жаҳон”.\nШуни қайд этиш жоизки, Қ.Бобожонов Ўзбекистонда биринчи бўлиб Фонтен, Глен Биглен операциялари тажрибасини, мураккаб туғма юрак нуқсони ҳолатида артериал жарроҳлик, юрак ишемик касаллиги бўлгани ҳолатида ишлаб турган юракда аортокоронар шунт ўрнатишни амалиётда қўллаган, яъни алоҳида хизмат кўрсатган шифокордир. У 2002 йили мамлакатимиз Президентининг Фармонига биноан, “Ўзбекистон Республикасида хизмат кўрсатган соғлиқни сақлаш ходими” фахрий унвонига сазовор бўлган.\nОлим ўзининг меҳнат фаолияти давомида Лусакадаги (Замбия) Университет шифохонасининг Кардиожарроҳлик марказига асос солган. Қ.Бобожонов у ерда юрак паталогияси билан боғлиқ 200 дан зиёд операцияларни бажарган. Хизмат кўрсатган тиббиёт ходими турли паталогиялар ҳолатида очиқ юракда ҳаммаси бўлиб 8000 операция ўтказган: митрал ва аортал клапанларни протезлаш, икки клапанли протезлаш, Фалло тетрадаси касаллиги ва бошқа мураккаб туғма нуқсонлар билан боғлиқ операциялар.\n1986 йили Қ.Бобожонов собиқ иттифоқ Олий аттестация комиссияси қарорига биноан юрак-қон томирлари жарроҳлиги бўйича тиббиёт фанлари номзоди илмий даражасини олган. 2004 йили эса Украина Олий аттестация комиссияси қарорига биноан юрак-қон томирлари жарроҳлиги бўйича тиббиёт фанлари доктори бўлган. У 6 фан номзоди ҳамда бир фан докторини тайёрлаган.\nОлим турли табобат нашрларида чоп этилган 271 илмий мақолаларнинг ҳамда “Болалар кардиожарроҳлигида анестезиологик таъминот ва интенсив терапия” номли монографиянинг муаллифидир.


«Mahalla» телеканали ўпишиш саҳнасини эфирга қўйиб юборди! - 25 Февраля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Февраль » 25 » «Mahalla» телеканали ўпишиш саҳнасини эфирга қўйиб юборди!\n«Mahalla» телеканали ўпишиш саҳнасини эфирга қўйиб юборди!\nАссаломалайкум! Келиб-келиб шундай жиддий ва сипо телеканалимизда шу иш кузатилса-я! Кимсан «Mahalla» телеканали орқали намойиш этилган фильмда ўпишиш саҳнаси эфирга баралла узатилди. Ҳозир ижтимоий тармоқларда мазкур ҳолат кескин баҳс-мунозараларга сабаб бўлмоқда.\nБизда ёшлар тарбиясига салбий таъсир ўтказиши мумкин бўлган бундай лавҳаларни томошабинлар эътиборига ҳавола этилиши ОАВ ни тартибга солувчи қонун ва бошқа қонуности ҳужжатлар билан таъқиқланган ва уни назорат қиладиган ваколатли органлар бор.\nБироқ ҳозиргача мазкур ҳолат юзасидан бирор мутасадди ташкилот расман баёнот бермади ва ҳатто телеканал раҳбарияти ҳам сукут сақламоқда.


Рейганни ғазаблантирган жосус: Америкаликларни ёллаган Соломатин ҳақида\nАҚШ ва СССР ўртасидаги жосуслик ўйинлари ҳақида юзлаб китоблар ёзилган, минглаб кинолар ишланган. Совуқ уруш даврида бу икки давлат ўз агентларини рақиби ҳудудига киритиш билан бирга рақиб жосусларини ўзига оғдириб олишга ҳам катта аҳамият берган. АҚШ контрразведкаси учун Борис Соломатин номи ҳалигача шармандали вазиятни англатади. Унинг қанчалар лақиллатганини билган президент Рейган махсус алоқа телефонини синдириб ташлагудек ургани ҳақида маълумотлар тарқалган.\nБорис Александрович Соломатинни «Асл разведка тимсоли», «Бўрибосар», «Жанговар» каби лақаблар билан улуғлашган. Чунки салкам 40 йиллик фаолияти давомида КГБ ташқи разведкасининг Деҳли, Рим, Нью-Йорк ва Вашингтондаги резидентураларини бошқарган бўлса-да, нафақат из қолдирмаган, балки ақл бовар қилмас маълумотлар тўплаб, СССР мудофаа ва разведкасини таъминлаб турган.\n1924 йилнинг 31 октябрида Одессада туғилган Борис исмли болакай ўрта мактабни Тбилисида якунлайди ва артиллерия билим юртида ўқийди. 1942 йилда у урушга жўнайди ва энг мураккаб фронтларда жанг қилиб, ғалабани кичик лейтенант мақомида Берлинда кутиб олади.\nУрушдан кейин Москва халқаро институти (МГИМО) талабасига айланади ва 1951 йилда уни битирганидан бошлаб кейинги тақдирини белгилаб берган соҳа ишчисига айланади. У ўз фаолиятини Ҳиндистонда бошлайди ва дастлаб атташелик қилади.\nБорис Соломатин Брежневнинг океанортига учган самолёти бортида. Шахсий архивдан\nКГБ АҚШга қарши\nСоломатинда кишини ром қилувчи, сеҳрлаб олувчи нимадир бор эдики, жуда кўпчилик унинг тўрига тушиб қолган. 1965 йилда у Вашингтонга очиқ резидент сифатида жўнатилади ва 1968 йилгача шу вазифада бўлади. Расман 3 йил Вашингтонда бўлган эса-да, тахминан 20 йил, совуқ урушнинг энг фаол даврида АҚШ йўналишида ишлайди. 1968-1971 йилларда Соломатин КГБ биринчи бош бошқармаси бошлиғининг ўринбосари вазифасига кўтарилади. 1967 йилда у Жон Уокерни СССР томонига оғдиришга муваффақ бўлади ва кейинчалик бу АҚШ учун разведка йўналишидаги энг катта муваффақиятсизлик дея баҳоланади.\nСоломатин Уокернинг ўзи билан кифояланиб қолмаган. Унинг саъй-ҳаракатлари билан денгиз офицери Гленн Майкл Соутер (СССР тарафига ўтиб Михаил Орлов номини олган) дунё бўйлаб АҚШ сувости кемалари жойлашувини КГБга тақдим этади. Бу маълумотлар ўз навбатида АҚШнинг СССР олдида нозик нуқтасига айланиб қолади.\nБорис Соломатин таклиф қилиши мумкин бўлган нарсалар кўп эмасди. Умуман, СССРга АҚШ разведкаси вакилини жалб қилишнинг ўзи мураккаб эди. Аксини тушуниш мумкин, ғарб ҳаёти, эркинлик, катта пуллар билан иттифоқ жосусларининг кўпчилиги АҚШ тарафига ўтиб кетган. Лекин Соломатин озгина имкониятдан ҳам самарали фойдалана билган.\nАлоҳида мавзу – Уокер\nКГБ агенти Жон Энтони Уокер\nЖон Энтони Уокер КГБ тарихидаги энг «қимматли ўлжа» сифатида таърифланади. 1967 йилда Соломатин томонидан оғдирилган Уокер СССР фойдасига ишлашга ўз укаси Артур ва ўғли Майклни ҳам жалб қилади. Бундан ташқари, ҳарбий денгиз кучларидаги ҳамкасби Жерри Уитвортни ҳам ўзига оғдириб, АҚШ ҳарбий кемаларининг энг махфий имкониятларини КГБга сотади.\nУокернинг КГБ учун ишлаши жуда узоқ, 1985 йилгача давом этган. Бу вақт давомида Уокер нафақат ядровий қуролларга эга сувости кемалари ҳаракатлари харитасини, балки АҚШ мудофаа тизими томонидан СССР кемаларини аниқлаш тизимига оид ўта махфий маълумотларни ҳам етказиб туради.\nУокер олаётган маошига нисбатан анча кўп харажат қилиши билан анча вақт ФҚБ назоратида юради, лекин амалда унга бирор айблов қўйилмайди, иш терговгача бормайди. Уокернинг фош этилишига ўзининг хатоси ёки Соломатиннинг эътиборсизлиги эмас, оилавий ҳолат сабаб бўлади.\nЖон Уокернинг хотини ҳамма сирларни, эрининг қилмишларини ФҚБга етказади ва жосус дарҳол қўлга олинади. Тергов давомида у шунча йиллар давомида КГБдан жами 1 млн долларга яқин пул олгани маълум бўлади. Лекин унинг АҚШ мудофаа тизими, хавфсизлик саноатига етказган зарарини миллиардлар билан ҳам ўлчаб бўлмасди. Чунки шунча йиллар давомида сувости кемалари СССР нигоҳи остида сузиб юрганига ақл бовар қилмас, энди бу кемаларнинг махфийлик тизимларини бутунлай ўзгартириш шарт эди.\nМаълумотларга кўра, Уокер қилмишларининг реал кўлами ҳақидаги тезкор материаллар билан танишган АҚШ президенти Рональд Рейган қаҳр устида махсус алоқа телефонини уриб синдириб ташлай деган. Чунки Жон Уокер нафақат сувости кемалари, балки Пентагон, Давлат департаменти, Миллий Хавфсизлик Агентлиги каби энг етакчи ташкилотлар ёзишмаларини КГБга сиздириб юргани маълум бўлганди.\nУокер 1985 йилда умрбод қамоқ жазосига ҳукм қилинади, шериклари ҳам узоқ муддатга панжара ортига равона бўлишади. КГБнинг қимматли жосуси 29 йиллик маҳкумликда ёшини яшаб, 2014 йилда, 77 ёшида қамоқхонада вафот этади.\nПрофессионал психологлиги ва инсон онгига чуқур таъсир қила олиш хусусияти билан КГБнинг энг нуфузли ходимларидан бири ҳисобланган Борис Соломатин жосуслик фаолиятини соҳада раҳбарлик, педагоглик билан бирга олиб боради. 1971-1975 йилларда СССРнинг БМТдаги доимий вакили сифатида ишлайди ва қатор лавозимларни эгаллаб, 1988 йилда истеъфога чиқади. Шахсан Андроповнинг ўзи уни «Асл разведка тимсоли» деб атаган ва унга ҳаёти давомида жуда кўплаб мукофотлар берилган.\nСоломатин ўз идеалларини бахшида қилган давлат парчаланиб кетишини оғриқли қабул қилади. Лекин у ўз соҳаси чўкишидан олдинроқ кетишга муваффақ бўлганди. СССР тарқалиб, Россия оёққа туриб олгунча разведка тизими жуда оғир даврни бошдан кечирганди.\nКГБ генерал-майори, икки карра «Қизил байроқ» ордени соҳиби Борис Соломатин 2005 йилда Москвада вафот этади.\nМуҳим шахсларни қутқариш. Британия разведкаси Николай II ни Россиядан олиб чиқиш учун қандай ҳаракат қилган?


UzAuto Motors 2020 йилда 280 000 дан ортиқ автомобил ишлаб чиқариб ўзининг тарихий ишлаб чиқариш рекордини янгилади ва шу тариқа барча моделларнинг эркин сотилишига эришди. Aммо пандемия ва глобал микрочиплар танқислиги ўз тузатишларини киритиб 2021 йилда ишлаб чиқариш ҳажмини камайтирди. Бу эса 2022 йил бошида харидорларга 89 300 дан ортиқ автомобил қарздор бўлишига олиб келди.\nШубҳасиз, компания бозорни керакли миқдордаги автомобиллар билан тўлдириш учун барча саъй-ҳаракатларни амалга оширмоқда. Завод ҳар куни конвейерлардан 1 000 дан ортиқ автомобил ишлаб чиқариб, тўлиқ қувват билан ишламоқда.\nМарт-апрел ойларида ишлаб чиқариш ҳажмини ошириш учун қўшимча 4200 дона автомобил ишлаб чиқариш учун ҳаво йўллари орқали 656 тонна бутловчи қисмлар олиб келинди. "Uzbekistan Airways" AЖ билан келишилган ҳолда, энг муҳим автокомпонентларни етказиб бериш учун чартер рейслари ташкил этилди.\nИшлаб чиқариш ускуналарини модернизация қилиш ва технологик жараёнларни оптималлаштириш натижасида UzAuto Motors’нинг ишлаб чиқариш қувватлари ҳам сезиларли даражада оширилди. Хусусан, Lacetti автомобилларини пайвандлаш линияларидаги жараёнларни оптималлаштириш ҳисобига кунлик ишлаб чиқариш ҳажми 28 фоизга ошди.\nCobalt автомобилларини ишлаб чиқаришда технологик жараёнларни такомиллаштириш ва роботлаштириш орқали ушбу моделнинг кунлик ишлаб чиқариш қуввати 22,5 фоизга оширилди. Бундан ташқари, қуритиш печини кенгайтириш ва кузовнинг пастки ҳимоя қатламини қайта ишлаш жараёнини яхшилаш орқали бўёқлаш цехининг такомиллаштирилиши натижасида, ишлаб чиқаришни 15 фоизга оширишга муваффақ бўлди. Натижада Aсака заводида Lacetti/Cobalt/Spark автомобилларини ишлаб чиқариш ойига 19 200, Хоразм заводида эса Damas/Labo автомобилларини ишлаб чиқариш 9 000 донага етказилди.\nПандемияга қадар бўлган ишлаб чиқаришга эришиш бугунги кунга келиб, йил бошида шартнома тузилган автомобиллар умумий сонининг 92 фоизини (82 300 тадан ортиқ автомобил) истеъмолчиларга шартномада кўрсатилган муддатдан бир неча ой олдин топшириш имконини берди. Ишлаб чиқарилган 2 700 дан ортиқ автомобил истеъмолчиларга етказиб бериш жараёнида, қолган 4 300 донаси эса ишлаб чиқариш жараёнида, бу топшириқни 30 апрелга қадар бажарилишини таъминлайди. Умуман олганда, 2022-йил бошидан ҳозирги кунга қадар эгаларига 104 000 дан ортиқ автомобил (шу жумладан премиум сегмент) топширилди, бу автомобил заводининг умумий ишлаб чиқариш ҳажмининг 1/3 қисмидан кўпроғини ташкил этади.\nAвтомобилларга бўлган талабнинг ғайритабиий ўсишига сезиларли ҳисса қўшиш, асосан, маҳаллий автомобиллар нархининг доллар эквивалентида сезиларли даражада пасайиши билан боғлиқ. Шу билан бирга, давлатимиз раҳбари топшириғига кўра, жорий йилнинг феврал ойидан бошлаб импорт қилинадиган автомобиллар учун божхона тўловлари 2 баробардан зиёдроққа пасайтирилди. Aвтомобил бозорини либераллаштириш, шунингдек, ички бозорда рақобатчилар кенг доирасининг мавжудлиги Chevrolet автомобилларининг оммавийлигини камайтирмади: агар 2021-йилнинг март-апрел ойларида автомобил сотиб олиш бўйича 33,4 мингга яқин шартнома тузилган бўлса, жорий йилда бу кўрсаткич қарийб 82 мингтани ташкил этди (ўсиш суръати 2,4 баробар).\nГлобал ва геосиёсий инқирозлар шароитида компания томонидан кўрилган барча чора-тадбирлар мижозлар олдидаги мажбуриятларни ўз вақтида ёпиш ва "захира" ташкил этиш имконини берди - ҳозирда дилерлик марказларида 2000 га яқин автомобиллар, шу жумладан, 1000 дан ортиқ Nexia автомобиллари мавжуд.


Президентнинг куёви устидан жиноят иши қўзғатилди\nҚозоғистоннинг Австриядаги элчиси, президент Нурсултон Назарбоевнинг катта куёви Роҳат Алиев устидан жиноят иши қўзғатилди. У одам ўғирлаш билан боғлиқ жиноятга алоқадорликда гумон қилинмоқда.\nУмуман, президент Назарбоевнинг куёвлари қўли юпқа йигитлар эмас.\nМасалан, кичик қизининг эри “Форбс” журнали версияси бўйича жаҳоннинг энг бадавлат одамлари рўйхатидан жой олган.\nЛекин гап куёвларнинг каттаси устида экан, дастлаб у киши билан яхшироқ танишиб олиш керак бўлади.\nРоҳат Алиев Н.Назарбоевнинг катта қизи Дариғанинг эри. Бу эр-хотин Қозоғистоннинг энг катта бойларидан. Уларнинг банклари, автомобилларга ёқилғи қуйиш шаҳобчалари, камида иккита йирик газетаси, тўртта телеканали ва шунча радиостанцияси, камида битта ахборот агентлиги бор.\nБаъзи маълумотларга қараганда, “Қозатомсаноат” миллий ширкати, “Манғистовмунайгаз” нефть компанияси ва Павлодардаги нефтни қайта ишлаш заводининг ҳам “калитлари” Дариға Назарбоева билан Роҳат Алиевнинг қўлларида.\nАгар Назарбоева хонимнинг нуфузли “Асар” партияси лидери экани, жаноб Алиевнинг Австрияда элчи эканини яна бир бор эсласак, гап қандай оила устида кетаётгани тушунарли бўлар.\nМана шундай қудратли оила вакили устида бугун қора булутлар. Булутни ҳайдаган эса бу оилани оила қилган оила бошлиғи, ота ва қайнота, устига-устак мамлакат президенти Нурсултон Назарбоевдир. Президент бош прокурор ва ички ишлар вазирига “Нурбанк” раҳбарларига оид жиноят ишига алоқадор шахслар устидан, лавозими ва мавқеига қарамай, тўла тергов ўтказишни топширган.\nРоҳат Алиев “Нурбанк”нинг йирик акциядорларидан бири. 2007 йилнинг 31 январида мазкур банкда бир воқеа юз берадики, уни банк раҳбарияти ҳамда ҳуқуқ-тартибот органлари қуролли ҳужум, деб атайди.\nҲар ҳолда ўша воқеадан сўнг “Нурбанк” раисининг ўринбосари Жўлдас Тимралиев йўқолиб қолди.\nМартда Ж.Тимралиевга нисбатан қидирув эълон қилинди. Маълумотларга қараганда, банк пулларини ўзлаштирганликда гумон қилиниб, унинг устидан жиноят иши ҳам очилган. Ж.Тимралиев ҳозиргача бедарак. Қозоғистонликлар орасида уни Р.Алиев ўғирлаган, деган узунқулоқ гаплар юрибди.\n“Жиноят кодексининг 125-моддаси, 3-бандига биноан Абилмажин Ғилимов ва Жўлдас Тимралиевни ўғирлаганликда гумон қилиниб, Роҳат Алиев устидан жиноят иши қўзғалди”, - деб баёнот берди 23 май куни Қозоғистон Ички ишлар вазирлиги матбуот котиби Бағдат Қўжахметов.\nЖ.Тимралиевнинг турмуш ўртоғи Армонгул Қапашева эрини айнан “Роҳат Алиев ўғирлаб кетгани, уни қамоқда ушлаб тургани” тўғрисида шу пайтгача зорланиб келган.\nР.Алиев чиндан ҳам Ж.Тимралиевни ўғирлаганми-йўқми, буни бошланаётган тергов аниқлар, лекин шусиз ҳам куёв боланинг бошқа “иш”лари тўғрисида шундай гаплар юрадики, уларга тўхталмоқчи бўлсак, чалғиб кетамиз.\nКуёв - ёв?\n2001 йилгача Роҳат Алиевни қайнотасининг ўнг қўли, дейишарди. Ҳатто президентлик Роҳатга қолишини башорат қилганлар ҳам бўлган. Ўша пайтларда Миллий хавфсизлик қўмитаси раиси ўринбосари лавозимини эгаллаб турган Р.Алиев шу қадар ҳаддидан ошгандики, қайнотаси уни ишдан олиб, сиёсий сургун қилишга мажбур бўлганди.\nРоҳат Алиев 2002 йилдан 2005 йилгача Қозоғистоннинг Австриядаги элчиси бўлиб турди. Бироз муддат Қозоғистонга қайтарилиб, сўнг жорий йилнинг февралида яна Австрияга, элчиликка жўнатиб юборилди.\nБаъзи манбалар Роҳат Алиевнинг Венада матбуот анжумани ўтказиши кутилаётгани хабар қилаётган бир пайтда, бошқа маълумотларга кўра, куёв бола Вена тугул, бутун Австрияда ҳам йўқ. Қаердалиги номаълум...


ЎзА - Қаршида “Дор ул-кутуб” номли китоблар уйи барпо этилди\nҚаршида “Дор ул-кутуб” номли китоблар уйи барпо этилди\nЎзбекистон Республикаси Ички ишлар вазирлиги ташаббуси билан вилоят ички ишлар бошқармаси қошида замонавий ва кўркам “Дор ул-кутуб” номли китоблар уйи барпо этилди ҳамда фаолият олиб бориш учун “Қарши китоб дунёси” масъулияти чекланган жамиятига шартнома асосида ижарага берилди.\nМазкур китоблар уйида 2 минг номдаги 4 мингдан зиёд бадиий, илмий ва ўқув адабиётлари мавжуд бўлиб, китобхонлар учун кўплаб қулайликлар яратилган. Залда ўрнатилган 3 та компьютер интернет тармоғига уланган бўлиб, уларда республикамизда фаолият юритаётган информацион сайтларни бемалол кузатиб бориш, электрон китоблар ва ҳужжатлар кўчириб олиш мумкин.\n– Бошқармамиз қошида мана шундай китоблар уйининг фойдаланишга топширилгани биз ходимлар учун ҳам айни муддао бўлди. Бўш вақтимизда ҳуқуқий адабиётларни мутолаа қилишимиз мумкин. Бу эса, ўз навбатида ҳуқуқий билимимизни янада мустаҳкамланишига хизмат қилади.– дейди вилоят ИИБ ходими, капитан Самариддин Хўжанов.\nАйтиш жоизки, ушбу китоблар уйи “Китоб дунёси” савдо тармоқлари марказининг Ўзбекистон Республикаси Ички ишлар вазирлиги билан ҳамкорликда очган учинчи, умумий олганда тармоқнинг 11-савдо дўкони ҳисобланади.\nЭнг муҳими ушбу хайрли ташаббуслар аҳоли, айниқса ёшларнинг китобхонлик маданиятини шаклланишига, шу билан бирга жойларда кўплаб янги иш ўринлари яратилишига хизмат қилмоқда.\nЎ.БАРОТОВ, Жамшид НОРҚОБИЛОВ (сурат), ЎзА


Фотожамланма: Amazon'нинг Сиэтлдаги янги идораси парки\n16:11 / 12.04.2017\nAmazon корпорацияси 2015 йилда Сиэтлда янги идорасини очган. Ўшанда компания ходимлар учун ўзининг илк Doppler номли осмонўпар биносини бунёд қилганди. Amazon 2020 йилга бориб, 1,02 миллион квадрат метрдан ортиқ майдонни - шаҳардаги идора майдонларининг тахминан 20 фоизини қамраб олишни режалаштирмоқда. Корпорация кампуслари 40 га яқин бинода жойлашган.\nAmazon идора майдонларига қўшимча равишда Biosphere (Биосфера) номли уч ёпиқ шишадан иборат мажмуани қуришни режалаштирмоқда. Мажмуа қурилиш тугаганидан кейин шундай кўринишда бўлади:\nBiosphere 2016 йилнинг августида шундай кўринишда бўлган:\nBiosphere 2017 йилнинг февралида:\nМазкур мажмуа корпорация ходимлари учун идора бинолари орасидаги "яшил дам олиш маскани" вазифасини ўтайди, дея тахмин қилади Business Insider. Унда ходимлар йилнинг барча мавсумларида ўсимликлар орасида дам олишлари мумкин бўлади.\nҲозир шаҳарда Amazon'нинг 30 минг нафар штат ходими фаолият юритади. Шунингдек Сиэтлда компаниянинг яна 10 минг бўш ўрни очилган. Amazon'да бутун дунё бўйлаб жами 300 минг киши ишлайди.


Сурхондарёда 266 та каптарни ноқонуний овлаган шахс жаримага тортилди 25-11-2021, 09:39 | Zamin.uz\n09:45 / 18.10.2021\nФото: Сурхондарё вилояти экология ва атроф-муҳитни муҳофаза қилиш бошқармаси\nСурхондарё вилоятининг Жарқўрғон туманида 266 та каптарни ноқонуний овлаган шахсга суд ҳукми ўқилди. Бу ҳақда MY5 телеканалининг «Марказий студия» ахборот дастури хабар берди.\nМаълум қилинишича, ушбу фуқаро овчилик гувоҳномаси ва ов қуроли билан 10 тагача каптар овлашга рухсатномаси бўла туриб, бўрига ем учун 266 та каптарни ноқонуний овлаган. Ушбу ҳолат Сурхондарё вилояти Экология ва атроф-муҳитни муҳофаза қилиш бошқармаси назорат инспекцияси ва Жарқўрғон туман инспекцияси инспекторлари томонидан ўтказилган тезкор рейд тадбирларида аниқланган.\nҲолат юзасидан Жарқўрғон туман суди қарори билан судланувчи фуқаро А.Э.га 106 ой муддатга ахлоқ тузатиш ишлари жазоси тайинланган. Унга тегишли бўлган овчилик гувоҳномаси олиб қўйилиб, ов қуроли давлат фойдасига мусодара этилган.\nШунингдек, 266 та каптарни ўлдириб, ҳайвонот дунёсига етказган зарари учун 32 миллион 585 минг сўм Сурхондарё вилояти экология ва атроф-муҳитни муҳофаза қилиш бошқармаси фойдасига ундириш белгиланган. “Замин” янгиликларини “Инстаграм”да кузатиб боринг\nЯнгиликлар » Жамият » Сурхондарёда 266 та каптарни ноқонуний овлаган шахс жаримага тортилди


ПРЕЗИДЕНТ ПАРКЕНТ ТУМАНИДА 22.07.2017 23:40\nПрезидент Шавкат Мирзиёев 22 июль куни Паркент туманидаги «Марказий» маҳалла фуқаролар йиғинига ташриф буюрди.\nМаҳалла тўғрисида қонун, шароит бор, лекин маҳалла раисининг жавобгарлиги, қуйи тизим йўқ эди, деди Давлатимиз Раҳбари. Энди маҳалла фуқаролар йиғинига катта ваколат ва имкониятлар берилди. Маҳалла раиси маслаҳатчилар билан бирга ўз ҳудудининг эгаси бўлиб, ҳар бир хонадондаги ҳолатни, одамларнинг талабларини билиши ва унга кўмак бериши керак.\nПрезидентимиз Паркентсой ва Қизилсой сув омборларининг туман иқтисодиёти, аҳоли даромадларини оширишдаги аҳамиятига урғу берди. Ушбу сув омборлари қурилиши натижасида 5 минг 800 гектар ер мунтазам сув билан таъминланади. Яъни 3 минг 900 гектар лалми ерга сув чиқарилади, 1 минг 900 гектар ернинг сув таъминоти яхшиланади.\nПрезидентимиз лалми майдонларни тўлиқ мева-сабзавотчиликка ўтказиш, харидоргир маҳсулотлар етиштиришни кўпайтириш лозимлигини таъкидлади.\nПрезидент Паркент тумани Гулистон маҳалласида яшовчи Аминжон ота Муҳаммаджоновнинг боғида бўлди.\n74 ёшни қаршилаган Аминжон бобо умр йўлдоши Ихтибор момо билан беш фарзандни тарбиялаб, вояга етказган. Фарзандларининг барчаси олий маълумотли. Нуронийлар бугун 14 невара, 3 эвараси ардоғида.\nАминжон ота фарзандлари билан "Зуҳра она плюс" хусусий корхонасини ташкил этган. Маҳалладаги қарийб 3 гектар ерда манзарали дарахтлар ва буталар экиб, боғ яратган.\nШавкат Мирзиёев боғни кириб кўрди. Шундай ажойиб боғ яратгани, хориждан кўчатлар олиб келиб, юртимиз шароитида кўпайтираётгани учун Аминжон бобога миннатдорлик билдирди.\nОдамнинг қўли гул дегани мана шу, деди Давлатимиз Раҳбари. Бу боғ Ватанни севишнинг, меҳнатсеварликнинг яққол намунаси. Отахоннинг тажрибасини ўрганиш, одамларга ибрат қилиб кўрсатиш керак. Бу киши қишлоқ хўжалиги соҳасидаги таълим муассасаларида дарс берсин, одамлар келиб бу ишларни ўргансин.\nНуронийлар халқ билан мулоқот қилиб, инсон манфаатларини таъминлашда шахсан намуна бўлаётгани, Тошкент вилоятини ривожлантириш, одамлар турмуш фаровонлигини оширишга қаратаётган эътибори учун Президентимизга миннатдорлик билдирди.